Komanda idman növlərinin inkişafı günün tələbidir\nİdmanın və Olimpiya Hərəkatının inkişafı Azərbaycan dövlətinin diqqətində olan vacib məsələlərdən biridir. İnsanların fiziki və mənəvi sağlamlığında mühüm rol oynayan idmanın geniş miqyasda yayılması, kütləviləşməsi uşaq və gənclərin bu sahəyə fəal surətdə cəlb olunmasına şərait yaradıb. İdmanla məşğul olan hər bir kəs sağlam, qüvvətli, iradəli şəxsiyyət kimi yetişir.\nUşaq və gənclərin istedadlarının üzə çıxarılması, onların peşəkar idmanla məşğul olması üçün mühüm tədbirlər həyata keçirilir. Yeniyetmələr arasında Olimpiya Oyunlarının, Olimpiya festivallarının və digər mötəbər yarışların təşkili də məhz bu məqsədə xidmət edir. Azərbaycanda digər sahələrdə olduğu kimi idman və Olimpiya Hərəkatı böyük inkişaf yolu keçib. Son illər ərzində paytaxtda, eləcə də, ölkəmizin müxtəlif regionlarında Olimpiya idman kompleksləri, meydançalar və digər idman qurğularının inşa olunması deyilənlərin göstəricisidir. Ölkəmizi beynəlxalq yarışlarda təmsil edənlərin sorağının ən yüksək zirvələrdən gəlməsi də Azərbaycanda idmana xüsusi qayğı ilə yanaşıldığından xəbər verir. Son illər ərzində müxtəlif idman növləri üzrə beynəlxalq yarışlarda idmançılarımız güclü rəqiblərə qarşı inamla mübarizə apararaq, böyük nailiyyətlər qazanıblar. Ölkəmizdə keçirilən I Avropa Oyunları, IV İslam Həmrəyliyi Oyunları Azərbaycan idmançılarının gücünü, bacarığını bir daha nümayiş etdirdi. Təmsilçilərimiz bu yarışlarda uğurla yarışaraq yüksək nəticələr qazandılar. Əldə olunan nəticələr onu deməyə əsas verir ki, ayrı-ayrı idman növlərinin inkişafı istiqamətində Azərbaycan Milli Olimpiya Komitəsi, Azərbaycan Gənclər və İdman Nazirliyi, eləcə də federasiyalar tərəfindən əməli işlər görülür. Yuxarıda adları qeyd olunan idman tədbirlərinin təşkili uşaq və gənclərin fiziki və mənəvi inkişafına, onların sağlam ruhlu vətəndaş kimi böyüməsinə yönəldilib.\nÖlkəmizdə müxtəlif idman növləri, o cümlədən basketbol geniş şəkildə inkişaf edib. Peşəkar basketbolçularımızın beynəlxalq arenalarda uğurlu çıxışları uşaq və yeniyetmələri daha da həvəsləndirir. Əldə olunan nailiyyətlər uşaqların basketbol zallarına axınını artırır. Şübhəsiz ki, basketbolun uşaqlar arasında geniş yayılmasına da xüsusi diqqətlə yanaşılır. Yaradılan şərait yeniyetmələrin basketbolun sirlərinə, incəliklərinə yiyələnməsində mühüm rol oynayır. Sevindirici haldır ki, hazırda yeniyetmə basketbolçular arasında perspektivli oyunçular var və onların gələcəkdə Azərbaycanın idman şərəfini ləyaqətlə qoruyacaqlarına inam böyükdür.\nÖlkəmizdə uşaq basketbolunun hazırki fəaliyyəti və gələcək perspektivləri barəsində məlumat almaq üçün basketbol üzrə milli komandanın baş məşqçisi Samit Nuruzadə ilə görüşdük. Müsahibimiz hesab edir ki, istənilən idman növündə, o cümlədən basketbolda yeniyetmələrin yetişdirilməsi çox vacibdir: "Hər bir idman növünün inkişafında uşaq idmanının əhəmiyyəti böyükdür. Əgər yeniyetməlik dövründə uşağa düzgün istiqamət verilərsə, gələcəkdə həmin uşaqdan yüksək nəticələr gözləmək olar. Yeniyetmələr həm də ehtiyat qüvvə deməkdir. Bu baxımdan, ölkəmizdə ehtiyat qüvvə hazırlanır. Federasiya tərəfindən bu məsələ ilə bağlı müəyyən işlər görülür. Basketbol federasiyasının rəhbərliyi uşaq və yeniyetmə basketbolunun inkişafını xüsusi diqqət mərkəzində saxlayır. Uşaq və yeniyetmələrin bu idman növünə marağını artırmaq, gənc basketbolçuların təcrübələrini daha da artırmaq üçün mütəmadi olaraq məktəblər arasında turnir keçirilir. Təbii ki, bu da uşaq və gənclər arasında basketbola müəyyən qədər həvəs yaradır. Belə turnirlər istedadlıların üzə çıxarılmasında əhəmiyyətli rol oynayır. Bundan başqa hər il uşaq-yeniyetmə liqalarını təşkil edirik. Təşkil etdiyimiz liqa yarışları yeniyetmə və gənc basketbolçuların həm fiziki güclərinin artırılmasında, həm də yarış təcrübəsi qazanılmasında böyük rol oynayır. Bir sözlə liqa yarışlarının keçirilməsi gənc və perspektivli basketbolçulara təcrübələrini artırmaq imkanı verir. Bizim əsas məqsədimiz də məhz budur. İstəyirik ki, yeniyetmə və gəncləri basketbola kütləvi şəkildə cəlb etməklə onların sağlam həyat tərzini təmin edək. Milli Olimpiya Komitəsi və Azərbaycan Gənclər və İdman Nazirliyi gənc və yeniyetmələrin basketbola marağını artırmaq üçün bizə hər cür köməklik göstərir.\nBu idman növünün inkişafı məqsədi ilə Milli Olimpiya Komitəsi, Gənclər və İdman Nazirliyi, Təhsil Nazirliyinin təşkilatçılığı ilə məktəblilər arasında Olimpiya Hərəkatı layihəsi həyata keçirildi. Layihənin proqramına idmanın basketbol növü də daxil edilmişdi. Layihə basketbolun məktəblilər arasında kütləviləşməsində mühüm rol oynadı. Əvvəllər 8-10 yaşlı uşaqlar basketbol ilə az məşğul olurdularsa, bu layihədən sonra kütləvilik daha da artdı. Gənc və yeniyetmə basketboluna göstərilən bu qayğının əsas məqsədi onların peşəkar şəkildə yetişdirilməsi və milli komandanın tərkibində beynəlxalq arenalarda ölkəmizi təmsil etmələridir. Digər məqsəd isə, yeniyetmə və gənclər arasında idmanın təbliğinə nail olmaq, Azərbaycanın gənc nəslinin fiziki sağlamlığını idman vasitəsi ilə təmin etməkdir”.\nBuyaxınlarda İranın Sarab şəhərində beynəlxalq basketbol turniri keçirilib. Turnirdə U-18 milli yığma komandamızdan başqa İranın U-18 millisi, İraqın Süleymaniyyə və Sarabın basketbol komandaları iştirak edib. Samit Nuruzadənin yetirmələri turnirin ilk qarşılaşmasında Süleymaniyyə şəhərinin basketbolçularına 60:69 hesabı ilə məğlub olublar. Bu məğlubiyyətdən sonra komandamız növbəti oyunda turnirin favoriti olan İranın U-18 millisini üstələyib - 75:71. Ev sahibləri ilə keçirilən sonuncu görüşdə isə komandamız 90:72 hesabı ilə qalib gəlib. Qeyd edək ki, komandamız son 7 ildə ilk dəfə olaraq İranın U-18 yığmasını məğlub edərək Sərabda keçirilən ənənəvi beynəlxalq turnirin qalibi adını qazanıb.\nKomandanın beynəlxalq turnirdəki çıxışını yüksək qiymətləndirən Samit Nuruzadə bu qələbənin onun üçün çox əhəmiyyətli olduğunu bildirdi. "Komandanın məşqçisi olduqdan sonra ardıcıl üç ildir ki, İranda keçirilən beynəlxalq turnirdə iştirak edirik. Turnirdə iştirak etdiyimiz ilk ildə nəticələrimiz çox pis oldu. Növbəti il təşkil olunan beynəlxalq turnirdə basketbolçularımız ikinci yerə sahib çıxdılar. Bu il isə komandamız gözəl oyun nümayiş etdirərək birinci yerə layiq görüldü. Bir məşqçi kimi mənə İran komandasını məğlub etmək məsələsi daha çox əhəmiyyətli idi. İranda basketbol çox populyardır. Bizdə isə bu idman növü hələ yeni inkişaf mərhələsinə qədəm qoyub. Buna görə də İran yığması üzərindəki bu qələbə mənim üçün komandanın qiymətləndirilməsi baxımından çox yaxşı oldu. Bu, bizim üçün böyük nəticədir. Bundan başqa, buyaxınlarda Azərbaycan Basketbol Federasiyası və "3x3 Azerbaijan” təşkilatının dəstəyi ilə beynəlxalq turnir keçirildi. Texniki Universitetinin idman zalında təşkil olunan turnirdə Türkmənistan və Azərbaycanı təmsil edən 13 komanda yarışırdı. Dairəvi üsulla keçirilən 5 qadın komandasının yarışında Türkmənistan -1 komandası bütün rəqiblərini üstələyərək turnirin qalibi oldu. Kişilərin yarışında isə iki qrupa bolünən səkkiz komanda öz gücünü sınayırdı. Finalda Azərbaycanın "Old Dream Team” komandası və Türkmənistan-2 komandası qarşılaşdılar. Təəssüf ki, qonaq komanda 22:13 hesabı ilə qələbə qazanaraq turnirin qalibi adına layiq görüldü. Qeyd edim ki, bu yarışın təşkil olunmasında əsas məqsəd basketbolçularımızın oyun təcrübəsini artırmaq idi”, - deyə o bildirdi.\nUzun müddət İngiltərədə və İspaniyada məşqçi kimi fəaliyyət göstərən Samit Nuruzadə əldə etdiyi təcrübəni Azərbaycanda yerli basketbolçularla bölüşür. Onun fikrincə, bu növ üzrə bazanın olmaması bir qədər çətinliklər yaradır. Gələcəkdə bu problemlərin həll olunacağına ümid edən gənc mütəxəssis basketbolun inkişafı üçün görüləcək tədbirlərdən danışdı. "İngiltərədə basketbol çox məşhurdur. Orada idmanla məşğul olmaq üçün lazımi şərait və baza var. Zalları bəhanə etmək istəmirəm. Azərbaycanda da yetərincə yüksək şəraitli zallar mövcuddur. Bu gün ölkəmizdə basketbol idman növünün inkişafı üçün hər cür şərait var. Sadəcə, bu inkişafa təkan vermək üçün bir qədər istəklə çalışmaq lazımdır. Hazırda bizim kifayət qədər potensiallı basketbolçularımız var. Biz mütəxəssislərin vəzifəsi belə gəncləri aşkar edib, meydana çıxarmaq, yğmaya cəlb etməkdir. Uzun müddət İngiltərənin Mançester, Ridinq və Lids şəhərləridə işləmişəm. İngiltərədə basketbolun inkişafı üçün yaxşı bazalar var. Bu bazalarda həm məşq etmək, həm də qalmaq mümkündür. Bizim əsas problemlərimizdən biri də ölkəmizdə basketbolun bazasının olmamasıdır. İnanıram ki, bu məsələ də tezliklə öz həllini tapacaq. Bazamız olarsa, vaxt probleminə də qənaət etmək mümkün olar”, - deyə məşqçi bildirdi.\nİdmanın gənc nəslin fiziki və mənəvi inkişafında rolu danılmazdır. Basketbol idman növü də öz üstünlükləri ilə uşaq və gənclərimiz üçün çox faydalıdır. Digər idman növlərində olduğu kimi, burada da ağıl, düşüncə işlətmək lazımdır. Müsahibimiz Samit Nuruzadə basketbolun uşaq və gənclər üçün faydalarından danışarkən, təhsil məsələsinə də toxundu: "Mən uşaqlıqdan basketbol oynayaraq böyümüşəm. İdmanla məşğul olmaqla yanaşı, eyni zamanda iki universitet də bitirmişəm. Uşaqlıqdan mənim fikrim ya dərslərimə, ya da idmana yönəlib. Düşünürəm ki, gənclərimiz də bu ruhda böyüyərsə, gələcəkləri parlaq olar. Çox istəyirəm ki, uşaq basketbolu yüksək səviyyədə inkişaf etsin. İdmanda da hər şey, biri-biri ilə qırılmaz zəncirlə bağlıdır. Uşaq basketbolunun inkişafı yüksək səviyyədə olarsa, böyüklərarası çempionatın nəticələri də yaxşı olacaq. Basketbolu uşaqlar arasında elə sevdirmək lazımdır ki, həm təhsili, həm də basketbolu eyni səviyyədə aparmağı bacarsınlar.\nBasketbol klublarının sayının çox olması da bizim üçün vacibdir. Bizdə əsasən UGİM-lərin sayı yetərincədir. Lakin klublar barədə bunu demək olmaz. İdman növləri üzrə klubların sayını artırmaq daha yaxşı olardı. Hazırda basketbolçularımızın hazırlıq səviyyəsinin artırılması məqsədi ilə federasiya tərəfindən müəyyən işlər görülür. Çalışırıq ki, potensiallı idmançılarımızı daha yaxşı təcrübə qazanması üçün başqa ölkələrə göndərək. Hazırda iki basketbolçumuz Türkiyədə təcrübə keçir. Onların hər ikisi "Fənərbağça” komandasının heyətində çıxış edirlər”.\nQeyd edək ki, Azərbaycan Basketbol Federasiyası bu növün yeniyetmələr arasında sevilməsi, basketbolla məşğul olan uşaqların sayının artması məqsədi ilə təcrübəli mütəxəssislərin köməyindən yararlanmağa çalışır. Müxtəlif yaş qrupları üzrə komandalar daha bacarıqlı məşqçilərə həvalə olunur. Samit müəllimlə söhbət zamanı öyrəndik ki, bölgələrdə potensiallı basketbolçular yetişir. "Gənc basketbolçularımızın beynəlxalq yarışlarda fərqlənmələri Azərbaycan basketbolunun uğurudur. Lakin təbii ki, bu hələ başlanğıcdır. Azərbaycan Basketbol Federasiyası əlindən gələni edir ki, yeniyetmə və gənc basketbolçularımız daha da inkişaf etsinlər. Şübhəsiz ki, əsas məqsəd gənclərin fiziki tərbiyəsi ilə bağlıdır. Yəni biz çalışırıq ki, gənclərimizin fiziki sağlam olmasını təmin edək. Beynəlxalq turnirlərdə, Avropa və dünya birinciliklərində əldə olunan qələbələr gənclərimizin mənəvi tərbiyəsində də əvəzsiz rol oynayır. Federasiya gənc basketbolçuların vətənpərvər ruhda yetişməsinə xüsusi diqqət göstərir. Məşqçilərimiz öz yetirmələrinin mənəvi tərbiyəsini də diqqət mərkəzində saxlayırlar. Əlbəttə, istənilən idmançını yaxşı hazırlamaq olar və həmin idmançı müxtəlif yarışlarda qalib gələ bilər. Bu, fiziki və texniki hazırlığın sayəsində mümkündür. Digər məsələ yeniyetmə və gənc idmançının mənəvi cəhətdən inkişafına nail olmaqdır. Fiziki və mənəvi tərbiyə biri-biri ilə sıx bağlıdır. Onların ayrılıqda təbliğatı yüksək nəticə verməyə bilər. Yəni sözümün əsas məğzi odur ki, uşaqların fiziki-mənəvi tərbiyəsi paralel inkişaf etdirilməlidir. Gənc və perspektivli basketbolçuları aşkara çıxarmaq üçün biz yalnız paytaxt ərazisində seçimlər aparmırıq. Bizim əsas ehtiyat bazamız Gəncə, Cəlilabad, Şəki bölgələridir. Belə ki, federasiyanın bölgələrdə xüsusi mütəxəssisləri var ki, onlar perspektivli idmançıları seçib milli komanda üçün hazırlayırlar. Təcrübəli basketbol mütəxəssisi Şəhriyar Əsgərov Cəlilabad rayonunda idmançılarla çalışır. Qərb bölgəsində çox yaxşı seçimlər aparan Rizvan Səfərovu da xüsusi qeyd etmək istərdim. Vüqar Musayev isə Şəkidə və digər bölgələrdə bu idman növünün inkişafı üçün fəallıq nümayiş etdirir. Onlar bölgələrdə yetişməkdə olan yeniyetmələri aşkara çıxarmaq üçün bütün bacarıqlarından istifadə edir, bölgələrdə basketbolun inkişafına böyük töhfə verirlər. Hazırda Lənkəranda da basketbolun kütləviliyi istiqamətində tədbirlər həyata keçiririk. Digər bölgələrdə basketbolun bir qədər zəif inkişaf etməsinin səbəbi idman məktəblərində çalışan baş məşqçilərin basketbol üzrə mütəxəssis olmamasıdır. Bununla belə, deməliyəm ki, federasiyamız bölgələrdə bu növün inkişafına xüsusi diqqətlə yanaşır. Bölgələrdəki perspektivli uşaqların öz təhsilini Bakıda davam etdirməsini təmin etməyə çalışırıq. Bölgələrdə çalışan məşqçilərimizə tövsiyə edirik ki, onlar hündürboylu uşaqları seçsinlər. Çünki basketbol dedikdə, hər kəsin ağlına hündürboylu idmançılar gəlir. Ola bilər ki, hansısa bir uşaq bölgədə keçirilən məşqlərdə və ya yarışlarda zəif nəticə göstərsin. Həmin uşağı paytaxta gətirmək, burada onun potensialını üzə çıxartmaq çətin deyil. Basketbolçu üçün ən vacib amil boyun hündür olmasıdır. Basketbolçu həm də düşünməyi, oyun zamanı kombinasiya qurmağı bacarmalıdır. Məşqçinin dediklərini anlamaq və vaxtında reaksiya vermək bacarığı da əsas şərtdir. Uşaqlarda bu xüsusiyyətləri inkişaf etdirmək biz məşqçilərin vəzifəsidir.\nTəcrübəmə əsaslanaraq deyə bilərəm ki, orta məktəblərdə keçirilən idman dərsləri qəanətbəxş deyil. Məsələn, 8-9 yaşında uşaqlar basketbol bölməsinə yazılanda biz onlara basketbolun fəndlərini deyil, qaçmağı, tullanmağı, bir sözlə, adi idman hərəkətlərini öyrətməyə məcbur oluruq. Dəfələrlə görmüşəm ki, bizim bölməyə gələn məktəblilər adi idman hərəkətlərini belə, yerinə yetirməkdə çətinlik çəkirlər. Hesab edirəm ki, uşaqların fiziki baxımdan güclü olması üçün valideynlər onları beş-altı yaşından üzgüçülük, yüngül atletika və ya akrobatika bölmələrinə aparmalıdırlar. Qeyd etdiyim kimi, əsas məqsəd uşaq, yeniyetmə və gənclərin fiziki sağlamlığının təmin edilməsidir. Çünki məhz sağlam gənclər dövlətimizin gələcəyidir”,- deyə Samit Nuruzadə əlavə etdi.\nÖtən il Azərbaycan basketbolu üçün uğurlu oldu\nMayın 12-dən 22-nə kimi Bakıda keçirilən IV İslam Həmrəyliyi Oyunlarında basketbolçularımız bu mötəbər turnirin ən yüksək zirvəsini fəth etdilər. Belə ki, IV İslam Həmrəyliyi Oyunlarında 3x3 basketbol üzrə həm kişi, həm də qadın yığma komandalarımız bütün rəqiblərini üstələyərək Bakı-2017-nin qalibləri oldular. 1/4 finalda İndoneziyanı (20:9), yarımfinalda Türkiyəni (17:7) məğlub edən qadın millimiz finalda Malidən revanş alaraq (13:7) çempionluq zirvəsinə yüksəlib. Kişi basketbolçularımız isə 1/4 finalda İndoneziyanı (21:13), yarımfınalda Türkiyəni (19:14) məğlub ediblər. Mayın 21-də keçirilən həlledici qarşılaşmada millimiz 3x3 basketbol üzrə dünya çempionu (2014) Qatar komandası ilə qarşılaşdı (13:9). Komandamız güclü rəqibini məğlub edərək IV İslam Həmrəyliyi Oyunlarının qızıl medallarını qazandı. Bununla yanaşı, keçən ilin hesabat dövründə yeniyetmə oğlanlardan ibarət U-16 milli yığmamız U-18 Gürcüstan çempionatında iştirak ediblər.\nDaha sonra fevral ayında Sərabda (İran) keçirilən beynəlxalq turnirdə Azərbaycanın U-18 millisi 6 komanda arasında ikinci yeri tutub. Mart ayında isə Bişkekdə keçirilən ənənəvi "Novruz” turnirində U-20 yığmamız ikinci yerə sahib çıxıb. Ötən ilin aprel ayında IV İslam Həmrəyliyi Oyunlarına hazırlığı çərçivəsində 3x3 basketbol üzrə qadınlardan ibarət milli komandamız Daşkəndə keçirilən "AGMK” Cup FİBA 3x3 turnirində uğurla çıxış edərək birinci yeri tutub.\n2017-ci ilin mayı Azərbaycan basketbolçularının parlaq qələbələri ilə yadda qalıb. Mayın 1-dən 5-nə kimi Qırğızıstanın paytaxtı Bişkekdə keçirilən "Qələbə Kuboku 2017” beynəlxalq basketbol turnirində U-18 yığmamız bütün rəqiblərini üstələyərək qızıl medalları qazanıb.\nBeynəlxalq yarışlarla yanaşı, ABF-sı 2016-2017-ci illər mövsümündə U16 və U14 yeniyetmə oğlanlar arasında 22 komandanın iştirakı ilə XII Uşaq-Yeniyetmə Basketbol Liqası (komanda) və 3x3 basketbol üzrə kişilər və yeniyetmə oğlanlar arasında 12 turnir keçirilib. Eyni zamanda GİN-nin dəstəyi ilə 2016-2017-ci illər mövsümündə kişilər arasında 7 komandanın iştirakı ilə XXIV Azərbaycan çempionatı keçirilib və müxtəlif yaş qruplarında olan yeniyetmə oğlanlardan və qızlardan ibarət komandalarımız respublikanın bölgələrində keçirilən (Mingəçevir, Göygöl, Biləsuvar, Xaçmaz, Göyçay, Şirvan) zona yarışlarında fəal iştirak ediblər.\nİnanırıq ki, Azərbaycan basketbolçuları növbəti illərdə də uğurlu çıxışlarını davam etdirərək yeni qələbələri ilə xalqımızı sevindirəcəklər.\n20872 dəfə oxunub


Türkiye gözeli bu futbolçu ile evlenir – FOTO - Azadliq Xeber\nTürkiye gözeli bu futbolçu ile evlenir – FOTO\nTürkiyə gözəli bu futbolçu ilə evlənir - FOTO\n01:59 xeber – Londonun “Arsenal” klubunun türk əsilli futbolçusu Məsut Özil evlənir.\nAzadlıq.az xəbər verir ki, anspress-in məlumatına görə, Almaniya millisinin üzvünün seçimi Türkiyə gözəli Amine Gülşedir.\nCütlük yaxın günlərdə nişanlanmağa hazırlaşır. 22 yaşlı Amine Gülşe “Miss Turkey 2014” gözəllik müsabiqəsinin qalibidir. 1.78 sm boya sahib Türkiyənin ən gözəl qızı Amine İsveçdə doğulub. Amine dünya gözəllik müsabiqəsində Türkiyəni təmsil edəcək.\nMəsut Özil Amine Gülşe alman müğənni Mandi Kapristo ilə ayrılıb. Türk əsilli futbolçu Məsut Özillə atası Mustafa Özil arasındakı qalmaqalda Mandi Kapristo günahkar hesab edilirdi. Mustafa Özil özü də bu barədə bildirib ki, alman müğənni ata və oğul arasına girərək münasibətlərini pozub: “Mandi bizim aramıza girdi və vəziyyəti bu həddə çatdırdı”.\nMandi Kapristo və Məsut Özil\nAlmaniya mətbuatının məlumatına görə, Məsut anası Gülizarla boşanan atasından ayrılığa görə inciyib və hər şeyə görə onu günahlandırıb. Bundan sonra isə onu menecerliyindən kənarlaşdırıb və bütün hüquqlarını qardaşı Mutlu Özilə verib. Mustafa Özilin iddialarına görə, oğlu ilə arasının pozulmasına Mandi Kapristo səbəb olub.


“Özümə arzu edirəm ki, Inşallah Cıdır düzündə oxuyum”\nMənsum İbrahimov: «Bəlkə də məni yaşlanmağa qoymayan içimdəki Məcnundur»\n«Həyatda yaxşı nə varsa, mən onun Məcnunuyam və əlbəttə ki, ilk növbədə öz ailəmin»\nXalq artisti, Dövlət Akademik Opera və Balet Teatrının solisti, 17 ildən artıqdır ki, oynadığı Məcnun obrazı ilə ürəkləri riqqətə gətirən və səhnəmizin Məcnunu kimi çox sevilən Mənsum Ibrahimovun bu gün 50 yaşı tamam olur. Gəlin, yubiley astanasında Mənsum Ibrahimovun 50 illik ömür və yaradıcılıq yoluna birgə nəzər salaq (APA).\n- 50 yaşın astanasında özünüzü necə hiss edir?\n- Açığı 50 yaşıma gəlib necə çıxdığımı heç özüm də bilmirəm. Hər il yeni doğum gününü qeyd edəndə Allaha şükür etmişəm ki, bu il də mənə bu imkanı tanıdı... Allah bəndəsinə ömrü ona görə verir ki, bəndə öz işlərini görə bilsin. Şükür ki, Allah bu ömrü də mənə verib. Sevdiyim sənətlə məşğulam və ona görə də özümü çox xoşbəxt hiss edirəm. 50 illik ömrümə nəzər salanda təəssüfləndiyim anlar olmur. Mən sakit, mülayim olduğum qədər də tərs adamam. Yəni qərarımda iradəli adamam. Bu 50 il- yaxşı günləri və çətinliyi ilə, problemləri ilə mənim həyatım olub. 1998-ci ildə müəllimliyə başlayanda dostlarım, yaxınlarım və həmkarlarım mənə bildirdilər ki, çox cavansan, yaradıcılıqla məşğul ol.\nVaxt gələr ki, yaşlaşanda, bəlli yaşa çatarsan, sonra müəllimliklə məşğul olarsan. Amma müəllimliyi də ifaçılığım qədər sevirəm. Həmişə 10 ildən sonranı düşünmüşəm.\n- Həyata qədəm qoyan hər yeni yaş insana bir cür təsir edir. Mənsum Ibrahimovda 50 yaş nələri dəyişdirməyə müvəffəq ola bilər?\n- Ad günlərinə xüsusi bir önəm vermədiyim üçün mənim üçün bu, o dərəcədə də önəmli deyil. Bilirsiniz, insan heç zaman dəyişə bilməz, insanın xasiyyəti var, bu, yaşla əlaqədar deyil. Əlbəttə ki, hər yeni yaşa qədəm qoyanda ancaq onu düşünürsən ki, daha çox işlər görmək lazımdır. Artıq mənim həyatımdan yarım əsr gedib. Ancaq Azərbaycan mədəniyyəti üçün daha çox nələrsə etməyi düşünürəm. Sanki insan ömrü, zaman buna çatmır. Ona görə də düşünürəm ki, Allahın verdiyi ömürdən səmərəli istifadə etmək lazımdır. Tələbə vaxtı necə idimsə, indi də özümü elə hiss edirəm. O zamankı həyat və sənət eşqi, işləmək enerjisi eyni olaraq qalıb. Özümü çox rahat hiss edirəm. Yaşını gizlədən insanları da başa düşə bilmirəm. Bu, kişiyə xas olmayan cəhətdir.\n- Bəs, bu yaşınıza qədər gördüklərinizdən, yaşadıqlarınızdan razısınızmı?\n- Hər bir insan dönüb keçdiyi ömür yoluna nəzər salanda çatışmazlıqları görür. Ancaq mən yaşadığım ömürdən çox razıyam. Ən azından ona görə razıyam ki, şərəfli bir ömür yaşamışam, 50 illik ömrümdə kiməsə bir haqsızlıq etməmişəm, çalışmışam ki, xalqımıza xeyir gətirən bir sənətlə məşğul olum. Eyni zamanda sənətə gələn gənclərə daima əl tutmağa çalışıram, səhnədə izim, sözüm, səsim qalsın deyə...\n- 50 yaşında 18 yaşlı Məcnunu oynamaq çətin olmayacaq ki? Gəlin razılaşaq ki, çoxları Sizin bu yaşda Məcnun obrazını oynamağınıza birmənalı yanaşmırlar...\n- Bu gün mən Məcnunu birinci tamaşadan daha həvəslə oxuyuram. Ilk öncələr tamaşalardakı obrazları əzbərləyib oxuyursan. Bu baxımdan mən birinci oynadığım tamaşanın lent yazısını gizlədirəm ki, heç kim görməsin. Axı zamanla sənəti daha dərindən dərk edirsən. Zamanla artıq o obrazı sadəcə əzbərçiliklə yox, içdən yaşayırsan. Mən neçə-neçə gənci operaya gətirib özüm hazırlamışam. Ilkin Əhmədov, Səbuhi Ibayev - Məcnunu, Təyyar - Şah Ismayılı, Elnur - Aşıq Qəribi, Arzu - Ərəbzəngini oxuyur. Bütün nəsillər - orta və gənc nəsil də olmalıdır. Heç kəs burada ömürlük deyil, hər kəsin bir zamanı var. Hazırda səsimin formada olduğu, sənəti çox dərinliyi ilə dərk etdiyim, Məcnun obrazını tamaşaçıya çatdıra biləcək vaxtımdır. Təsəvvür edin ki, tamaşaçılar teatra zəng edir ki, Mənsum Ibrahimov niyə Məcnun oynamır? Sırf sənəti sevdiyim üçün burdayam. Zaman gələcək mənim də vaxtım bitəcək, gedəcəyəm. Amma nə qədər ki, aktyor formadadır və necə görünürsə, onun yaşı o qədərdir. Ola bilər ki, 20 yaşında olasan, ancaq Məcnunu tamaşaçıya çatdıra bilməyəsən. Nə zaman görsəm və hiss etsəm ki, artıq formadan çıxmışam həmin gün özüm gedəcəyəm.\n- Maraqlıdır, 50 yaşlı Məcnunla 18 yaşlı Məcnun arasında fərq nədədir?\n- Heç bir fərq yoxdur. Əslində 50 yaşlı Məcnun Məcnunu daha yaxşı açıb göstərə bilir, daha yaxından duya bilir. 18 yaşındakı Məcnun isə təbii sevir. Amma bir şey var, o öz sevgisini səhnədə tamaşaçıya göstərə bilirmi?\n18 yaşındakı Məcnun sadəcə əzbərləyib oxuyur tamaşanı. Mən də əvvəllər belə oxumuşam, baxırsan hər şey yerindədir, sözlər, səs, hərəkətlər, sadəcə hər şey sxemlədir. Amma obraz, yaşantı yoxdur, sadəcə göstərmə var. Bununla tamaşaçının daxilini tərpədə bilmirsən. Amma bir də var ki, tamaşaçı tamaşadan çıxır və üç gün onun təsirindən ayrıla bilmir. Mən hər zaman buna çalışmışam.\n- 50 yaşını tamamlayan Mənsum Ibrahimovu həyatda Məcnun hesab etmək olarmı? Bu obrazla Mənsum Ibrahimovu nə birləşdirir?\n- Təbii ki, səhraya düşən Məcnun hesab etmək olmaz. Amma mən hər zaman deyirəm ki, həyatda yaxşı nə varsa, mən onun Məcnunuyam və əlbəttə ki, ilk növbədə öz ailəmin Məcnunuyam. Mənim səhnədə yeddi Leylim var, amma həyatımda bir Leylim var və ona hər zaman sadiq qalacam. Insan hər şeyin yaxşı mənada Məcnunu olmalıdır, bu olmasa mümkün deyil.\n- Çox hallarda Sizə Məcnun deyərək müraciət edirlər.\n- Bu məni çox sevindirir. Elə bil ki, xalqımız tərəfindən mənə bir titul verilib. Səhnəmizin Məcnunu deyiləndə çox xoşbəxt oluram. Bu etimadı qazanmaq və bu cür yaddaşlarda qalmaq çox sevindirir. Bu günə qədər çox Məcnunlar olub, amma yaddaqalanlar barmaqla sayılacaq qədərdir. Əlbəttə, mən yadda qalıb-qalamayacağımı bilmirəm, hər halda bu gün tamaşaçı məni qəbul edirsə, bu, böyük etimaddır. Hər bir etimadı başa düşən sənətkar üçün bir yükdür. Mən hər dəfə fəxri ad alanda bir az da sıxılmışam, çiynimə bir az da yük düşüb, məsuliyyət hissim artıb ki, mən bu məsuliyyətin altından çıxa biləcəyəmmi?..\nBəzən məni xalq artisti kimi təqdim edəndə, xalq artisti olduğumu unuduram. Çünki mən ad üçün yaşamamışam, çalışmışam ki, yaxşı sənətkar olum. Əsas meyar məhz budur.\n- Dediniz, Məcnunla çox oxşarlığınız var. Yəni Sizin də elçilərinizə yox deyilib?\n- Adət-ənənəyə uyğun olaraq birinci dəfə elçilərimə “yox” deyilib. Istər-istəməz sənət aləmində olan insan ailə quran zaman söz-söhbət də olur. Sənət aləmində ailə çətin məsələdir, ancaq insan üçün ən önəmlisi sağlam ailədir. Artıq 24 ildir biz ailəliyik və Allaha şükür olsun ki, hər şey yüksək səviyyədədir. Həyat yoldaşım müəllimədir və sənətimə çox ciddi yanaşır. Böyük qızım Bakı Dövlət Universitetinin beynəlxalq münasibətlərini bitirib və hazırda Xarici Işlər Nazirliyində gənc diplomat olaraq çalışır. Bir qızım universitetdə, üçüncü qızım isə məktəbdə təhsil alır. 6 yaşlı oğlum Ibrahim isə məktəblidir, birinci sinfə gedir. Əgər insanın sahib olduğu ailə onun arxasında dağ kimi dayanırsa, o insan daha çox uğur qazanır.\nHəyat yoldaşımdan yerlə-göy qədər razıyam. Dörd övlad sahibiyəm, hər birindən də çox razıyam.\n- Eşitmişəm, oğlunuz Ibrahim Sizin sənətə yaman həvəslidir?\n- Ibrahim yaman qışqırır, baxaq görək də necə olacaq. Hərdən qavalı əlinə alıb oxuyur, necə olacağını indidən deyə bilmərəm, səsi pis gəlmir. Hansı sənəti seçsə, hər zaman dəstəkləyəcəyəm.\n- Azərbaycan səhnəsinin ən uzunömürlü Məcnunusunuz. Bunu kimə və nəyə borclusunuz?\n- Ilk növbədə Allahıma, ikinci səsimə və təbii ki, zəhmətimə. Sənətkar hər an öz üzərində çalışmasa, o heç vaxt irəliyə gedə bilməyəcək. Məcnun rolunu 17 ildir ki, oxuyuram. Əgər tamaşaçı mənim ifamda hər zaman eynilik, bəsitlik görsə, təbii ki tamaşaçı da yorulacaq. Amma müşahidə edirəm ki, getdikcə tamaşama daha çox insan gəlir. Bu gün tamaşaçı mənimlə maraqlanır, mənim oynadığım tamaşaların biletləri üç gün öncədən qurtarır. Bu, ilk növbədə Üzeyir bəy və Füzulinin yaratdığı möhtəşəm əsərin qüdrəti, müəyyən qədər də bizim uğurumuzdur.\n- “Leyli və Məcnun” kimi ciddi və nəticəsi faciə ilə bitən operada baş verən gülməli və yaddaqalan hadisələr olubmu?\n- Maraqlı hadisələr olub. Bir dəfə Nəzakət xanımla bir tamaşa oxuyurduq, çox vacib tamaşaların biri idi. Tamaşanın bir səhnəsi var - çadırların ətrafında, Məcnunun heybəsində gül olur, o gülü çıxarıb Leyliyə təqdim edir. Mən qaçan məqamda bu gül heybəmdən düşübmüş, heç hiss də etməmişəm. Leyliyə gül vermək məqamında əlimi atdım heybəmə ki, gülü çıxarım, gördüm gül yoxdur. Bu məqamda da təcrübəm köməyimə çatdı. Bunu tamaşaçıya hiss etdirməmək üçün başladım Leylinin ətrafında dövr etməyə, sanki elə belə də olmalıdır. Bir dəfə belə bir hadisə “Aşıq Qərib” tamaşasında olub. Bilirsiniz ki, bu operada piyalə olmalıdır, ancaq texniki heyət unudub piyaləni səhnəyə qoymamışdı. Üzümü Şahsənəmə tutub oxudum-oxudum, o an gəldi ki, gedib o piyaləni götürməliyəm. Səhnədə süni hovuz vardı, yaxınlaşıb baxdım ki, piyalə yoxdur. Şahsənəm də mənim arxamca baxır və məni gözləyir. Gördüm ki, orada gül-çiçəklik var, getdim ordan bir gül qoparıb Şahsənəmə verdim. Tamaşaçılar da bunu hiss etmədilər.\n- Şövkət Ələkbərova qarşınıza çıxmasaydı, indi harada olardınız?\n- Olmağına sənətdə olacaqdım, ancaq bəlkə də heç Opera Teatrında olmayacaqdım. Amma onu bilirəm ki, harada olsaydım da, öz məqsədimə çatacaqdım. Mən həyatda nə istədiyini bilən bir insanam və bu gün də nə istədiyimi bilirəm. Bizim dövrümüzdə indiki kimi asan deyildi. Bizim bu səviyyəyə çatmamız çoxsaylı maneələrdən, çətin yollardan keçib. Çalışan, zəhmət çəkən insana mane olmaq istəyən hər zaman çox olub. Qabiliyyəti çatmayan insan başqasına, işləməyənlər işləyənlərə mane olmağa çalışır. Hərdən eşidirəm: “Niyə Mənsum?” Amma bunun çox bəsit bir cavabı var, çünki işləyirəm. Hərdən oturub deyirlər ki, niyə tələbə yoxdur. Axı tələbə elə-belə yetişmir. Müəllimlə tələbə, ata və övlad kimi olmalıdır. Mən tələbələrimi lap kiçik yaşlarından yetişdirməyə çalışıram. Əgər onun əziyyətini çəkirsənsə, onun uğuruna da sevinməlisən. Ancaq başqasının uğuruna sevinə bilən adam müəllim ola bilir, eqoist adamdan müəllim olmaz.\n- 10 il öncə 40 illiyinizdə Sizdən müsahibə götürdüyümü xatırlayıram və düşünürəm ki, bu illər ərzində nə simanızda, nə quruluşunuzda, nə insanlara qarşı diqqətinizdə, ən əsası çoxsaylı həmkarlarınızın həsəd apardığı əxlaqınızda heç nə dəyişilməyib. Buna necə müvəffəq olursunuz?\n- Nəyin dəyişib-dəyişməyəcəyini deyə bilmərəm. Çalışıram hər zaman insanlara qarşı daha diqqətli olum, insanları çox sevim. Bəlkə də məni bu cür saxlayan hər zaman qəlbimin məhəbbətlə döyünməsi olub. Hər şeyə - Vətənimə, torpağıma, insanlara, ailəmə qarşı məhəbbətlə yaşamaq. Insan qəlbi əgər nifrətdən uzaqdırsa, eqoistliyin nə olduğunu bilmirsə və borcu yoxdursa, o insan rahat yaşayır.\n- Heç şübhəsiz, bu günlər ərzində ünvanınıza çoxsaylı təbrik və arzular eşidirsiniz. Yubiley ərəfəsində isə biz Sizdən özünüzə arzunuzu duymaq istəyirik.\n- Özümə arzu edirəm ki, Inşallah Cıdır düzündə oxuyum. Allah o günü mənə və hər birimizə qismət eləsin ki, Qarabağda bayramımızı qeyd edək. Çünki səbrimiz tükənib, Qarabağsız yaşamaq mümkün deyil. Çox illər keçir, hər şey yeniləşir, yeni bir nəsil gəlir. Azərbaycanın hər bir bölgəsi bizim Vətənimizdir, ancaq Üzeyir bəy nigarandır. Qarabağsız yetişmir...\n- 50 illiyinizi kimlərlə qeyd etməyi düşünürsünüz?\n- Təbii ki, həmin gün ətrafımdakı insanlardan xoş söz eşitmək mənim üçün hər şeydir. Maddiyyatdan uzaq bir insanam, adi bir təbriklə qane oluram. Ən azından bir telefon zəngi gözləyəcəyəm. Təmtərağı sevməyən bir insanam, amma həmin gün ailəmlə, dostlarımla bərabər olacağam. Muğamımıza, sənətimə olan diqqət məni çox xoşbəxt edir. Sentyabrın 1-də Müasir Təhsil Kompleksində yubiley tədbirim, 2-də Mustafa Çəmənlinin müəllifi olduğu “Məcnunun Məcnunu” kitabının təqdimatı keçiriləcək. Oktyabrın 9-da Opera və Balet Teatrında “Leyli və Məcnun” operasının nümayişi təşkil olunacaq. Tərəf müqabilim çox sevilən Leylimiz Nəzakət xanım Teymurovadır. Bütün tamaşaçıları həmin gün teatra dəvət edirəm və yubiley tamaşamda iştiraklarını arzulayıram...\nAzadlıq.- 2010.- 1 oktyabr.- S.13.


Təhsil Nazirliyinin şöbə müdiri: "Tarix İnstitutu xəritə ilə bağlı heç bir irad bildirməyib " » Aztehsil.com\nGünlərdir mətbuatda, eləcə də sosial şəbəkələrdə qalmaqallı dərslik məsələsi geniş müzakirə obyektivinə çevrilib. Kimi günahı dərslik müəlliflərində, kimi Təhsil Nazirliyində, kimisi də aidiyyatı qurumlarda görür. Bir sözlə, baş verən səhv birindən digərinin üzərinə atılır.\nAztəhsil.com sözügedən məsələ ilə bağlı Təhsil Nazirliyinin Tədris Resursları Şöbəsinin müdiri Elvin Rüstəmovun APA-ya müsahibəsini təqdim edir:\n- 10-cu sinif "Ümumi tarix” dərsliyinin rusca versiyasında verilmiş qalmaqallı xəritə ilə bağlı AMEA-nın Tarix İnstitutu Elmi Şurası bəyanat verib. Bəyənata münasibətiniz necədir?\n- Bildirmək istərdim ki, biz öz fəaliyyətimizdə hər zaman AMEA və onun qurumları, o cümlədən Tarix İnstitutu ilə əməkdaşlığa böyük önəm verir və bu əməkdaşlığı olduqca faydalı hesab edirik. Bəyanatda səslənən fikirlərin içərisində maraqlı təkliflər olsa da, razılaşmadığım məqamlar da mövcuddur.\n- Bəyanatda dərsliklərin hazırlanmasının mövcud mexanizminin təkmilləşdirilməsi qeyd edilir və bu prosesin tender prosesi vasitəsilə deyil, Təhsil Nazirliyinin birbaşa sifarişi əsasında təşkil olunması təklif olunur.\n- Elmi Şuranın dərsliklərin Təhsil Nazirliyinin sifarişi əsasında hazırlanması barədə təklifi ilə bağlı bildiririk ki, bu istiqamətdə nazirlik tərəfindən ilk dəfə hələ 3 il bundan öncə müvafiq dövlət qurumları qarşısında məsələ qaldırılıb. Əlaqədar qurumlarla aparılan müzakirələrdən sonra ötən ilin noyabr ayında Nazirlər Kabinetinin qərarı ilə Təhsil Nazirliyinə birbaşa sifariş əsasında ehtiyat dərslik komplektlərinin hazırlanmasını təşkil etmək səlahiyyəti verilib. Bununla da dərslik hazırlığı sahəsində yeni mexanizmin hüquqi bazasının formalaşması istiqamətində ilk addım atılıb.\nBundan sonra bir sıra təşkilati məsələlər həll olunub və Nazirliyin müvafiq əmri ilə bu ilin aprel ayında Təhsil İnstitutunun nəzdində Tədris Resursları Mərkəzi yaradılıb. Mərkəzdə hazırda ibtidai siniflər üçün "Ana dili” və "Riyaziyyat” dərsliklərinin hazırlığı üzrə işlərə start verilib. Ümid edirik ki, bu istiqamətdə işləri davam etdirməklə, yaxın gələcəkdə bütün dərsliklərin birbaşa sifariş əsasında hazırlanması mexanizminə keçid mümkün olacaq.\n- Elmi Şuranın bəyanatında yeni yaradılan dərsliklərin, o cümlədən, tarix dərsliklərinin ekspertizasının AMEA-nın elmi-tətqiqat institutları, o cümlədən, Tarix İnstitutu tərəfindən aparılması təklif olunur.\n- Mövcud qanunvericiliyə görə yeni dərslik layihələri rəqabət əsasında seçildiyi üçün onların qiymətləndirilməsində bitərəflilik təmin olunmalı və maraqların toqquşmasına yol verilməməlidir. Bu baxımdan Tarix İnstitutunun əməkdaşlarının əvvəlki illərdə və bu il keçirilən tenderdə dərslik müəllifi kimi iştiraklarını nəzərə alsaq, həmin elmi müəssisə dərsliklərin qiymətləndirilməsinə cəlb oluna bilməz. Onu da diqqətinizə çatdırım ki, bu il keçirilən tenderə təqdim olunan 10-cu sinif "Ümumi tarix” və "Azərbaycan tarixi” dərsliklərinin hazırlanmasında müəllif kimi institutun əməkdaşları iştirak edib. Onların hazırladıqları dərslik yekun qiymətləndirmə nəticəsinə görə uduzub.\nBununla belə, AMEA rəhbərliyi bitərəfliyi təmin etməklə dərsliklərin yeni ekspertiza mexanizmi ilə bağlı Təhsil Nazirliyinə müraciət edərsə, bu məsələyə baxıla bilər.\n- 10-cu sinif "Ümumi tarix” dərsliyinin layihəsinə AMEA Tarix İnstitutundan rəy alınıbmı?\n- Həmin dərsliyin layihəsi digər dərsliklər kimi, mart ayından ictimai rəyin öyrənilməsi məqsədilə Nazirliyin saytında yerləşdirilib. Əlaqədar qurumlara, o cümlədən, Tarix İnstitutuna Nazirlik aprel ayında rəsmən müraciət edərək həmin layihəyə dair irad və təkliflərini bildirməyi xahiş edib. İki aydan sonra Tarix İnstitutundan "Ümumi tarix” dərslik layihəsi barədə Nazirliyə 20 səhifəlik rəy daxil olub. Rəy nəzərə alınmaq üçün nəşriyyata və müəlliflərə yönləndirilib. Hər bir irada fərdi olaraq müəlliflər öz münasibətini bildirib, ya iradı qəbul edib, ya da ki, imtina səbəblərini göstəriblər.\nHəmin sənəd Tarix İnstitutuna da göndərilib. Xüsusi olaraq qeyd etmək istərdim ki, Tarix İnstitutunun rəyində dərsliyin 32-ci səhifəsində yerləşdirilən xəritə ilə bağlı heç bir irad və ya təklif verilməyib.\n- Nazirlik Tarix İnstitutu ilə dərslik hazırlığı sahəsində əməkdaşlığı davam etdirəcəkmi?\n- Əlbəttə. Deməliyəm ki, bu cür əməkdaşlıq həmişə olub və olacaq. Məsələn, baxmayaraq ki, Elmi Şuranın bəyanatında ekspertlərin təcrübəsi və səriştəsi sual altına alınır, nazirliyin yanında fəaliyyət göstərən Dərslikləri Qiymətləndirmə Şurasının tarix\nüzrə məsul üzvü həm də AMEA Tarix İnstitutunun Elmi Şurasının üzvüdür. Bundan əlavə, nazirlik bu yaxınlarda AMEA-nın rəhbərliyinə rəsmən müraciət edərək müxtəlif fənlər üzrə ekspert qruplarına daxil edilmək üçün bitərəfliyi gözləməklə akademiyanın elmi-tətqiqat institutlarından namizədlərin verilməsini xahiş edib. İnanırıq ki, AMEA ilə Təhsil Nazirliyi arasında formalaşmış əməkdaşlıq sayəsində dərsliklərin keyfiyyətinin yüksəldilməsinə nail olacağıq.


Analıq defisiti - JAMnews\nArtıq 50 ildən sonra gürcüləri nəsli kəsilən etnoslar siyahısına daxil etmək mümkün ola bilər. Demoqraflar bildirirlər ki, 2017-ci ildən Gürcüstanda əhali azalmağa başlayacaq və tezliklə doğum sayı indikindən iki dəfə az olacaq.\nBu, onunla əlaqələndirilir ki, bu dövrdə analıq qrupuna daxil olan qadınların sayı çox azdır. Müqayisə edək: 1990-2000-ci illərdə Gürcüstanda cəmi 225 qız doğulub ki, bu da 1980-1990-cı illərlə müqayisədə iki dəfə azdır. Belə bir defisit əhalinin 1 milyon 170 min nəfərə qədər azalmasına gətirib çıxara bilər. Əhalinin son siyahıya alınmasına görə, Gürcüstan əhalisi 3 729 635 nəfər təşkil edir.\nGürcüstanda Dünya bankı və BMT Əhali Fondunun dəstəyilə aparılan son araşdırmanın nəticələrinə əsasən, 1990-cı ildən 2010-cu ilə qədər olan dövr ərzində Gürcüstanda selektiv abortlar nəticəsində 25 min qız dünyaya gəlməyib. Mütəxəssislərin hesablamalarına görə, orta hesabla hər 105 oğlana 100 qız doğulur. Gürcüstanda 2008-2012-ci illər ərzində bu nisbət 112 oğlana 100 qız, bəzi məlumatlara görə isə, 120 oğlana 100 qız olub.\nGürcüstanda hələ bu yaxınlara qədər ailə qurmaqdan ötrü ən yaxşı yaş dövrü qadınlar üçün 25, kişilər üçün 27-28 yaş sayılıb. Amma son illərdə nikahların daha gec – 35 yaşa yaxın qurulması tendensiyası yaranıb. İndiki 20 yaşlılar öz valideynlərindən daha iddialı və da çox karyeraya istiqamətlidirlər. Amma 35 yaşında 20 yaşındakı kimi tələsik qərarlar qəbul etmirsən. Şübhələr, arqumentlərin götür-qoy edilməsi və qətiyyətsizlik bəzən ailə qurmaq planını xeyli ertələyir, bəzən də ümumiyyətlə rədd edir.\nBundan əlavə, son illər ərzində Gürcüstanda sosial rollar xeyli dəyişib. Misal üçün, qadınlar artıq kişilərin onları bələkdən görməyə öyrəşdiyi kimi, sözə baxan evdar xanımlar deyillər. Bu yeni müstəqil və tələbkar qadınla necə ailə quracağını da bilmirsən.\nBu gün Gürcüstanda doğum sayı ölüm sayını üstələyir. Amma dolanışıq arxasınca xaricə üz tutan Gürcüstan vətəndaşlarının sayı da çoxdur.\nLika üç il əvvəl Münhenə gedib. Gürcüstandakı evində onu balaca oğlu gözləyir. Lika həmişə azı iki uşaq istəyib, amma indi birini də güclə dolandırır. Oğlanı nənə-babası böyüdür, anası isə oğlu ilə görüşəcəyi zamana qədər günləri sayır. Vaxt gedir və ikinci uşaqla bağlı fikirlərdən daşınmağa başlayır, çünki dünyaya uşaq gətirsə, işindən imtina etməli olacaq.\nProblemin adekvat anlaşılması azdır\nİlya Dövlət İnstitutu yanında Demoqrafiya və Sosiologiya İnstitutunun direktoru Avtandil Sulaberidze indiki demoqrafik təhlükəsizlik konsepsiyasının müəllifidir. Yəni gürcü demoqrafiya siyasəti məsələsində axırıncı adam deyil.\nO hesab edir ki, uşaqlı ailələrin sosial-iqtisadi vəziyyətinin yaxşılaşdırılmasına yönələn layihələr ancaq daha çox uşaq dünyaya gətirmək qərarına gələnlərə dəstək verir, gürcü ailələrinin əsas hissəsinə isə heç bir təsir göstərmir. Sulaberidze hesab edir ki, Gürcüstanda təəssüf ki, artıq çoxdan gürcü mədəniyyətindən silinən çoxuşaqlı ailə obrazının populyarlaşması üzərində işləmək lazımdır.\nDemoqrafiya İnstitutunun direktoru fəxrlə bildirir ki, bir neçə il əvvəl məhz o Patriarxa üçüncü uşağın xaç suyuna çəkilməsi ilə bağlı təşəbbüsü təklif edib. Bu təşəbbüsə görə, patriarx İkinci İliya Gürcüstanda bütün qanuni nikahda və ailədə üçüncü və ondan sonra doğulan uşaqların xaç atası olur. Təəccüblü olsa da, bu təşəbbüs xeyli səmərəli oldu: 2007-ci ildə doğulan uşaqların ümumi sayında üçüncü uşaqların payı 10 faiz, bu gün isə 18,5 faiz təşkil edir.\n“Mən ən kiçik yaşlı uşaqlarla işləməyi təklif edirəm. Çoxuşaqlı ailənin yaradılmasının vacibliyi haqqında informasiyanı şüuraltı səviyyədə yeritmək, – Demoqrafiya İnstitutunun direktoru deyir, – təsəvvür edin ki, riyaziyyat dərsidir. Axı cansız əşyalar əvəzinə oğlan və qızları toplamaq və çıxmaq da olar! Həm də uşaqları çoxlu sayda bacı və qardaşlar olan nağıllarla tərbiyə etmək lazımdır. Bir sözlə, bütün bunu inkişafın ilkin mərhələsində yeritmək. Uşaqlarla ailələrdə və məktəblərdə işləmək lazımdır. Ancaq onda biz istədiyimiz nəticəni ala bilərik. Qalan hər şey ancaq əlavə tədbirlərdir.\nKifayət qədər dövlət təşəbbüsü yoxdur\nXoşbəxtlikdən uşaqların çoxuşaqlılıq mövzusunda zombiləşdirilməsi demoqrafik vəziyyətin yaxşılaşdırılması üçün yeganə cəhd deyil. 2013-cü ilin iyul ayından demoqrafik təşəbbüslər üçün Gürcüstanın dövlət büdcəsindən 200 milyon laridən çox vəsait ayrılıb. Dövlət 500 lari (210 dollar) həcmində doğuşu, 800 lari həcmində (345 dollar) qeysəriyyə əməliyyatını, hamiləliyin monitorinqini (müəyyən sayda həkim müayinəsi) maliyyələşdirməyə, pulsuz fol turşusu paylamağa və lazım olduğu halda digər tibbi preparatlarla təmin etməyə başladı.\n2014-cü ilin yanvar ayından analıq məzuniyyətinin müddəti 6 aya qədər uzadıldı, birdəfəlik yardım isə 400 laridən (172 dollar) 1000 lariyə (431 dollar) qədər artdı. Elə həmin ilin iyununda dövlət hər üçüncü və sonrakı uşaqlara görə 150 lari (bu, 65 dollardan azdır), dağ rayonlarında isə 200 lari (86 dollar) ödəməyə başladı.\nDövlətin hər üçüncü uşağa bu simvolik qayğısı təqdirəlayiqdir, amma bir qədər təəccüblüdür ki, niyə o, ailədəki həmin ilk iki uşaq barədə heç düşünmür.\nEyewitnes studiyasının filmi, 2011 il\nDərc edilib: 6.04.2016


Prezident İlham Əliyevin Davos Dünya İqtisadi Forumundakı iştirakının siyasi-iqtisadi əhəmiyyəti haqqında | Xəbərdə yaşıl işıq\nTarix: 29 Yanvar 2020 Saat: 14:05\nBu mənada Prezident İlham Əliyevin yanvarın 22-də forum çərçivəsində “Strateji baxış: Avrasiya” mövzusunda keçirilmiş panel iclasındakı çıxışı xüsusilə əlamətdar hadisə kimi mütəxəssislər tərəfindən maraqla qarşılanmışdır. Belə ki, ölkəmizdə hökumətin yenilənməsi ilə bağlı panelin moderatorunun sualına cavab verən cənab Prezident bildirmişdir: “…Hökumətə yaxşı təhsil almış, müasir baxışlı yeni insanlar dəvət olunmuşdur. Çünki dəfələrlə ictimaiyyətə açıqlamalarımda dediyim kimi, iyirmi birinci əsrdə iyirminci əsrin baxışı ilə uğur qazanmaq olmaz. Buna görə də yeni insanlar nəinki təkcə hökumətə, eyni zamanda, çox böyük dəyişikliklərə məruz qalmış Prezident Administrasiyasına da gətirilmişdir. Gələn ay bizdə erkən parlament seçkiləri keçiriləcək. Bu seçkilərin məqsədi insanlara etimad göstərdikləri namizədləri seçmək üçün imkan vermək idi. Əminəm ki, seçkilərdən sonra parlament də islahatların davamının mühüm hissəsi olacaqdır.” Bununla da, cənab Prezident bir daha beynəlxalq ictimaiyyətə bəyan etmişdir ki, ölkəmizdə yeni, innovativ düşüncəli, Vətənə, dövlətçiliyimizə sadiq insanlar dövlət idarəçiliyində aktiv rol almağa dəvət edilmiş. Onların hazırda həyata keçirilən islahatların davamında aktiv rol oynayacaqlarına ümid edildiyi ifadə olunmuşdur. O, infrastruktur layihələri barədə fikrini davam etdirərək, məhz Davos Forumuna əsasən Azərbaycanın bu gün elektrik enerjisinə çıxış imkanına görə ikinci yerdə olduğunu, ölkəmizdə qazlaşdırma səviyyəsinin 96 faiz təşkil etdiyini, 16 min kilometr yol, 3 mindən çox məktəb və 700 xəstəxana inşa edildiyini bildirmişdir. Cənab Prezident idarəçilikdə, şəffaflıqda, hesabatlılıqda, həyat və yaşayış standartları ilə bağlı meyarların Avropa İttifaqının standartlarına toxunaraq, bu standartlara nail olmaq üçün ölkədə güclü siyasi dəstəyin olduğunu bildirmişdir. Bunun üçün obyektiv imkanların olduğu da vurğulanmışdır. Belə ki, yenə də Davos Forumunun qiymətləndirməsinə görə, Azərbaycan hökumətinin strateji baxışı 10-cu yerə, hökumətin sabitliyi təmin etmək bacarığı isə dünyada 11-ci yerə layiq görülmüşdür.\nXəbərin olsun: İlham Əliyev Bakıya gətirilmiş TX modelli yeni “London taksi”ləri ilə tanış olub - YENİLƏNİB + FOTO\nBununla yanaşı, ölkəmizin neft-qaz sektorunun inkişafı üzrə həyata keçirilən qlobal enerji layihələrinin müzakirəsi də cənab Prezidentin Davos təmaslarının əsas mövzularından biri olmuşdur. Belə ki, yanvarın 22-də dövlət başçısı Davosda BP şirkətinin baş icraçı direktoru Robert Dadli ilə keçirdiyi görüşdə TANAP layihəsinin artıq istifadəyə verildiyi, TAP-ın isə bu ilin axırınadək hazır olacağı qeyd edilmiş, habelə “Azəri-Çıraq-Günəşli” yataqlar blokunun işlənilməsinin növbəti mərhələsi üzrə yeni layihəyə dair müzakirələr aparılmışdır. Dövlətimizin başçısı bu ilin fevralında Bakıda “Cənub Qaz Dəhlizi” Məşvərət Şurasının nazirlər səviyyəsində görüşünün keçiriləcəyini də qeyd etmişdir.\nXəbərin olsun: Müdafiə Nazirliyi cəbhədəki son vəziyyət barədə məlumat yaydı\nEyni zamanda, Prezident İlham Əliyev Davos forumu çərçivəsində Procter and Gamble Europe” şirkətinin prezidenti Loik Tassel, “Equinor” şirkətinin baş icraçı direktoru Eldar Saetre ilə də maraqlı təmasları Azərbaycanın əlverişli biznes mühitinə xarici investorların artan marağının göstəricisi kimi dəyərləndirilməlidir. Belə ki, məsələn, cənab Loik Tassel görüş zamanı o, son illərdə Azərbaycanda həyata keçirilən islahatları, xüsusilə biznes sahəsində mühasibatlılığın və şəffaflığın artırılması, vergi və gömrük sahələrində islahatların ümumi rəqabət mühitinə verdiyi müsbət töhfəni yüksək qiymətləndirmişdir. Təsadüfi deyildir ki, Azərbaycan Dünya Bankının nüfuzlu “Doing Business 2020” hesabatında ən islahatçı 20 ölkə sırasına daxil edilmişdir. Hesabata əsasən, Azərbaycan “Doing Business” üzrə dörd sahə (əmlakın qeydiyyatı, kreditlərin alınması, minoritar investorların hüquqlarının qorunması və müqavilələrin icrasının təmini) üzrə sahibkarlıq fəaliyyəti ilə məşğul olmağı asanlaşdırmışdır.\nBütün iqtisadi mövzularla yanaşı, Prezident İlham Əliyevin yüksək peşəkar diplomat kimi, bütün beynəlxalq forumlarda olduğu kimi, iqtisadi format olan Davos Forumunda da Ermənistan-Azərbaycan Dağlıq Qarabağ münaqişəsi üzrə ölkəmizin mövqeyini vurğulaması diqqəti cəlb etmişdir. Belə ki, “Strateji baxış: Avrasiya” panel iclasının moderatorunun meydana gəlməsindən ən çox narahat olduğunuz gərginliklər hansılardır sualına, Prezident İ.Əliyev bir sıra regional münaqişə ocaqlarını sadalayaraq açıq bəyan etmişdir: “…Biz özümüz Ermənistan tərəfindən işğala məruz qalmışıq və bu daimi təhdid mənbəyidir. Ərazilərimizin demək olar ki, 20 faizi beynəlxalq hüquq normaları və BMT Təhlükəsizlik Şurasının qətnamələrinə zidd olaraq Ermənistanın işğalı altındadır… Hətta Azərbaycandan kənarda olan iqtisadi çətinliklər bizim iqtisadi və sosial vəziyyətimizə təsir edə bilər. Buna görə də düşünürəm ki, regionda sabitliklə bağlı vəziyyət bizi narahat edən əsas məsələdir və belə deyə bilərəmsə, regionda qeyri-sabitlik əsas kabusdur”.\nAzərbaycanda koronavirusla bağlı xüsusi palatalar ayrılan xəstəxanaların adları açıqlandı – SİYAHI\nNazarbayev yeni baş nazir təyin etdi


Ötən illərin yəni 2017-nin məsləhət olunan baxılası 10 filmi - Qoz.Az\nMən sənin zəncin deyiləm (I Am Not Your Negro)\nBu filmin ideyası James Baldwin-nin yarımçıq qalmış kitabından gəlir. Həmin kitabda 1960-cı illərdə sui-qəsdlə qətlə yetirilmiş qaradərili liderlərdən bəhs olunur.\nBu sənədli filmdə Raoul Peck, əslində 1987-ci ildə vəfat etmiş Baldwin-i 21-ci əsrə gətirir və təəssüf ki, ABŞ-da irqlər tarixindən bəhs edən bu lent bugünkü Amerikada bir növ vaxtına çəkir.\nFilmdə Baldwin-in yazılarından və ictimai bəyanatlarından istifadə olunub (hərçənd seksuallıq məsələsinə toxunulmayıb).\nBurdan qaç! (Get Out)\n2017-ci il fevralın 24-də ekranlara çıxacaq bu qorxulu film Jordan Peele tərəfindən yazılıb və çəkilib.\nFilmi Peeple-in özü “qorxulu kino” kimi təqdim etsə də, o əslində satiradır.\nSüjet bundan ibarətdir ki, qaradərili gənc ağdərili sevgilisi qızın ailəsi ilə yaşadığı qəsəbəyə gəlir.\nO burada bəzi adamlardan eşidir ki, bu qəsəbənin qaradərili insanları sirli şəkildə yoxa çıxırlar.\nBir afroamerikalı ona hətta xəbərdarlıq da edir: “Burdan qaç!” Amma məlum olur ki, buradan qaçmaq deyildiyi qədər də asan deyilmiş.\nŞəxsi bazarlıqçı (Personal Shopper)\nBu film Amerika kinoaktrisası Kristen Stewart-ın yaradıcılığının yeni mərhələsi sayılır.\nFransız kinorejissoru Olivier Assayas həyəcanlı və lirik filmində söhbət ölmüş ekiz qardaşı ilə əlaqə yaratmaq istəyən bir məşhurun köməkçisindən gedir.\nBu filmin ən yaddaqalan xüsusiyyətlərindən biri də budur ki, burada arxa planda baş verən fövqəltəbii hadisələr adi bir şey kimi verilir.\nƏlbəttə bu, başqa dünyaya çəkilmiş iki insan ruhu üçün o qədər də təəccüblü görünməməlidir.\nKristen Stewart Assayasın başqa bir filmində “Sils Maria-nın buludları”nda da çəkilib. Həmin filmdə də sirli mətləblər adi hadisələr kimi cərəyan edir.\nBelə münasibət filmin qəhrəmanını oynayan aktrisanın işini asanlaşdırır. O qeyri-təbii situasiyalara nə qədər çox düşürsə, bir o qədər inandırıcı görünür.\nKinorejissor Sofia Coppola və Western janrını bir yerdə təsəvvür etmək çox çətindir, amma Don Siegel-in Clint Eastwood-un iştirakı ilə çəkdiyi kovboy filminin bu remeykinə baxmaq doğrudan da həyəcanvericidir.\nFilmdəki hadisələr 19-cu əsrdə ABŞ-da Vətəndaş müharibəsi zamanı cərəyan etsə də, Şimal ordusunun yaralı əsgərinin (aktyor Colin Farrell) Cənubdakı qadın məktəbində gizlənməsi böyük həyəcan doğuran süjetdir.\nHər halda “ən kişi janrındakı” bu filmi qadın rejissor yaradıb!\nRejissor Christopher Nolan-ın klassik kinoya belə sədaqəti bu sənətdəki texnologiyaların inkişafına etiraz aktı da sayıla bilər, amma indiki zəmanədə kompüter qrafikası olmadan çəkilmiş genişfortmatlı döyüş filminin ekranlara çıxmasını hadisə hesab etmək olar.\nƏlbəttə, “Dunkirk”in “Sıravı Ryan-ın xilas edilməsi” (Saving Private Ryan) filmi ilə müqayisə ediləcəyi qaçılmazdır, amma bu filmdə söhbət müttəfiqlərin nasist Almaniyası üzərindəki qələbəsindən yox, 300 min əsgərin Fransa sahillərindən evakuasiya edilməsindən gedir.\nÇoxdan deyirlər ki, “Sıravi Ryan” da daxil davalı antimüharibə filmi çəkmək mümkün deyil. Buna görə də ola bilsin ki, davadan yox, qeyri-döyüş əməliyyatından (təxliyədən) bəhs edən bu film bu dilemmanı həll etsin.\nQar adam (The Snowman)\nSoyuq müharibə zəmanəsindən bəhs edən triller – “Casus, rədd ol!” (Tinker Tailor Soldier Spy) filminin ekranlara çıxmasından 5 il keçir. O filmi rejissor Tomas Alfredson’s bilərkdən xoşagəlməz üslubda çəkmişdi.\nAmma belə görünür ki, rejissorun Jo Nesbönün cinayət dramını ekranlaşdırmasını da gözləməliymişik.\nNorveçdə ilk silsilə qatilin izi ilə gedən detektiv rolunda irland aktyor Michael Fassbender çəkilib.\nOnun tərəf-müqabili isveçli Rebecca Ferguson-dur. Bu filmdə həm də fransız aktrisası Charlotte Gainsbourg, amerikalılar JK Simmons və Val Kilmer də çəkiliblər.\nBununla belə Alfredson-un doğma Skandinaviyaya ingilisdilli aktyor truppası ilə gəlişi gözlənilməz olub.\nAmma görək o Hollywood miqyaslı büdcəsi ilə özünün soyuq vətənində nə xarüqələr yaradıb?\nUşaq sürücü (Baby Driver)\nBizə Edgar Wright-ın “Qarışqa adam” (Ant-Man) trillerini görmək qismət olmasa da, onun həmin film üçün bəzi hazırlıqlarını rejissorun, Amerika aktyoru Ansel Elgort-un mahnısının sədaları altında cinayət yerindən qaçan lal sürücü haqqında yeni filmində bəlkə də görə bildik.\nƏksər filmlərində ssenarist Simon Pegg-lə işləyən Wright ilk dəfədir ki, ssenarini müstəqil yazıb.\nBeləliklə o həm də “kino fabriki” olan Marveldən müstəqillik qazanıb.\nElə superqəhrəman aktyorları da onun özü seçib. Bu filmdə Amerikanın Jamie Foxx, Jon Hamm və Kevin Spacey kimi ulduzları çəkiliblər.\nThor: Raqnarök (Thor: Ragnarok)\nMarvel studiyasından müəllif yenilikləri gözləmək düzgün deyil.\nRejissor Taika Waititi-nin bu filmində söhbət Thor və Halk arasındakı kişi dostluğundan gedir.\nYeni Zelandiya rejissoru Waititi “Biz kölgəlikdə nə edirik” (What We Do in the Shadows) və “Vəhşi adamların ovu” (Hunt for the Wilderpeople) kimi komediyalarla tanınır.\nAmma tamaşaçılar çətin ki, bu film boyunca qəhqəhə çəkə bilsinlər. Raqnarök qədim Skandinaviya mifologiyasında “axirət” deməkdir.\nUlduz müharibələri: Epizod VIII (Star Wars: Episode VIII)\n“İlgəkçi” (Looper) və “Kərpic” (Brick) kinofilmlərini çəkmiş Rian Johnson-un “Ulduz müharibələri” filminin çəkilişinə rejissor kimi dəvət edilməsi bu epopeyadan olan bütün filmlərin tarixində ən gözlənilməz seçim sayılır.\n“Ulduz müharibələri” filminin səkkizinci epizoduna hələ ki, ad qoyulmayıb. Lakin bu filmin də Johnson-un “Bloom qardaşları” (Brothers Bloom) qədər uğurlu olacağına inanmaq çətindir.\nAmma hər halda bu rejissorun baxımlığı bir qədər azalmış seriala yeni nəfəs gətirəcəyi şəksizdir.\n2017-ci ilin 22 dekabrında ekranlara çıxacaq bu film elmi-fantastik komediya janrındadır.\nAlexander Payne-in bu filmi bir dəstə könüllüyə qoşulub bədən ölçülərini kiçiltməyə gələn amerikalıdan bəhs edir.\nPayne illərdir ki, komediya filmi sahəsində tanınsa da, onun elmi-fantastikadakı hünəri hələlik məlum deyil.\nLakin elmi-fantastika məsələsində ona “Yura dövrü parkı III” (Jurassic Park III) filminin ssenaristi Jim Taylor kömək edib.\nMənbə.bbc.com saytından götürülmüş maraqlı məqalədi\nQeyd. bbc saytına girib məlumatın ingilis dili versiyasını oxuya bilərsiniz


Dubayda otəldəki yanğında azərbaycanlılar xəsarət almayıb | Hazara-Azeri\nDubayda otəldəki yanğında azərbaycanlılar xəsarət almayıb\nDubayda yanğın baş verən oteldə Yeni ili qeyd edənlər arasında Azərbaycan vətəndaşları olsa da xoşbəxtlikdən onlardan heç biri xəsarət almayıb.\nBunu Azərbaycan Xarici İşlər Nazirliyinin mətbuat xidmətinin rəhbəri Hikmət Hacıyev deyib. Onun sözlərinə görə, ölkəmizin Dubay Əmirliyindəki baş konsulluğu oteldə baş vermiş yanğında xəsarət alanlar arasında vətəndaşlarımızın olmamasını təsdiqləyib.\nDubayın mərkəzində dünyanın ən yüksək binası “Bürc Xəlifə”nin yanında yerləşən 63 mərtəbəli “Address Downtown” mehmanxanasında yanğın dekabrın 31-də baş verib.\nBu otel Yeni ilin qarşılanması üçün ənənəvi məşhur yerlərdən sayılır. Bura hər il dünyanın müxtəlif yerlərindən, o cümlədən Azərbaycandan da minlərlə insan yığılır. Şəhərdə ən böyük salyuta baxmaq üçün insanlar məhz bura yığışır.\nDubayda yerləşən “Bürc Xəlifə” dünyanın ən hündür binasıdır və onun hündürlüyü 829,8 metrdir. Binanın tikintisi 2004-cü il sentyabrın 21-də başlanılıb və onun xarici hissəsinin tikintisi 2009-cu il oktyabrın 1-də başa çatıb.\nPrevious PostPaytaxtda iki avtomobil toqquşdu (VİDEO)Next PostPaytaxt yolları qardan təmizlənir (VİDEO)


Arif Kərimov haqqında maraqlı əhvalat - URBAN - Şəhər, insanlar, tədbirlər.\n30 may 2018 / 11:19\nİnternetdə müəyyən çevrələrdə tanınmış şəxsiyyət olan Kərimov Arif Paşa oğlu haqqında yenidən düşünməyə imkan verən video meydana çıxıb. Dağıstan DİN YPPX-in əməkdaşı Eldar Ramazanovun qətlinə görə on səkkiz il ciddi rejimli cəzaçəkmə müəssisəsində həbsə məhkum edilmiş Kazım Sefikuliyev baş verənləri öz tərəfindən nəql edir.\nO bildirir ki, qatil olmayıb, günahı onun boynuna atıblar. Qətlin əsl sifarişçisi isə Dağıstan Respublikasının ovaxtkı prokuroru İmam Yaraliyevlə əlaqələri sayəsində “sudan quru çıxmağı” bacarmış Məhərrəmkənddən olan milyonçu Arif Kərimovdur.\nKazım Sefikuliyevin sözlərinə görə, Arif Kərimovun 90-cı illərin əvvəllərində Dağıstanda silahlı quldur dəstəsi şəklində döyüşçü qolu olan ictimai hərəkatın yaranmasında əli var idi. Kərimov heç nədən xəbəri olmayan gəncləri ictimai struktura qoşulmağa çağırırdı, lakin onlar təşkilatın həqiqi məqsədlərindən xəbərsiz idilər. Dağıstanın Məhərrəmkənd, Axti və Qasımkənd rayonlarının ərazisində təşkilat üzvlərindən döyüşçü formalaşdıran hərbi-məşq bazaları var idi. Bu zaman Kərimov Dağıstan ərazisindən Rusiya-Azərbaycan sərhəddində silahlı basqınların hazırlanması ilə məşğul olurdu. “Sadval” Dağlıq Qarabağdan maliyyələşirdi. Sefikuliyev iddia edir ki, Arif Kərimov şəxsən Dağlıq Qarabağa gedərək, oradan milyonlarla ABŞ dolları alır, həmin pulları isə silahın alınması, döyüşçülərin təlimi və yaşayışı, terror aktlarının hazırlanması və şəxsi ehtiyacları üçün xərcləyirdi.\nMəhkumun sözlərinə görə, Arif Kərimovun döyüşçüləri yüzlərlə puç olmuş tale və onlarla həlak olmuş gəncin həyatına görə cavabdehdirlər. Sefikuliyev deyir ki, bu, onların pul tələb etdikləri günahsız milis işçiləri və iş adamları, həmçinin diversiya fəaliyyəti və Bakı metrosundakı terror aktlarının qurbanlarıdır.\nKazım Sefikuliyev boynuna alır ki, özü də “Sadvalın” üzvü olub. Öz video-müraciətində o, 1997-ci ildə Kullar postunda silahla dolu KamAz avtomobilini saxlamış Məhərrəmkənd rayonunun polis işçisi Eldar Ramazanovun öldürülməsi hadisəsinin öz versiyasını təqdim edir. Kazım Sefikuliyevin sözlərinə görə, bu cinayəti şəxsən Arif Kərimov və onun böyük oğlu Turan Kərimov törədiblər, lakin cinayət işinin materiallarında Turan Kərimovun ifadələri var. Bu ifadələrə əsasən, polis işçisinin qətli günü Arif Kərimovun xahişi ilə Kazım Sefikuliyev Arif və Turan Kərimovlarla bir avtomobildə Dərbənd şəhərinin cənub postuna getmişlər. Orada atışma başlamış və atışma nəticəsində o yaralanmış, DYP (DAM) işçisi Ramazanov isə öldürülmüşdür.\nMəhkəmə Kazım Sefikuliyevi günahkar hesab etmiş və ona cəza vermişdir. Sefikuliyevin dediyinə görə, cəzaçəkmə müəssisəsində keçirdiyi 17 il ərzində ona qarşı 20-ə yaxın sui-qəsd təşkil edilib. İlk cəhd isə istintaq təcridxanasında baş verib – onu təhlükəli şahid kimi aradan götürmək istəyiblər. Sefikuliyevin sözlərinə görə, istintaq təcridxanasının işçiləri kameraya beş bıçaqlı narkoman salmış və onların Sefikuliyevin yuxu arteriyalarını kəsmək cəhdlərini kənardan müşahidə etmişlər. Sefikuliyevin mübarizə apardığını gürərək, onun hücumçəkənlərdən kimisə öldürə biləcəyindən qorxub, işə qarışmışlar. O, xəstəxanaya aparılmış, ona 89 tikiş qoyulmuşdur. Sonradan tez-tez Sefikuliyevin cəza çəkdiyi müəssisəyə bıçaqlı məhkumlar göndərilmiş, lakin o, hər dəfə müqavimət göstərmişdir. Kazım Sefikuliyevin sözlərinə görə, son sui-qəsd Dağıstan Respublikasının 2 saylı CM-də baş tutmuşdur. Burada müalicə həkimi Sefikuliyevi iynələrlə öldürməyə cəhd etmişdir.\nÖz video-müraciətində Kazım Sefikuliyev sifarişçisi Arif Kərimov olan başqa cinayətlərdən də bəhs edir. 24 sentyabr 1997-ci ildə Məhərrəmkənd sakini, iş adamı Feliks Efindiyev qətlə yetirilib. Səfiquliyevin sözlərinə görə, bu qətlin iştirakçılarından biri bu gün qətlin təşkilatçısı olan Arif Kərimova qarşı ifadə verməyə hazırdır.\n1997-ci ilin noyabr ayında daha bir qətl hadisəsi, bu dəfə Feliks Efindiyevin əmisi, milis podpolkovniki, Dərbənd şəhəri üzrə narkotiklə mübarizə şöbəsinin rəisi İmalat Efindiyevə qarşı törədilib. Sefikuliyevin dediyinə görə, İmalat Efindiyev öz kanalları ilə qardaşı oğlunun ölümündə kimin əlinin olduğunu öyrənib və cinayət işinin ədalətli aparılmasını tələb edib. Məhz buna görə də onu “aradan götürüblər”.\n1998-ci il iyulun 22-də Fataxov Maqomed Saidin qətli baş tutub. Qatil, guya Kərimovun təşkilatının üzvü, Şahin adlı biri olub. O, Kazım Sefikuliyevlə bir kamerada saxlanılıb. Sefikuliyev danışır ki, bir dəfə onların kamerasına Dağıstan Respublikasının prokuroru gəlib, Şahinin tezliklə azad olunacağını bildirib və Arif Kərimovdan salam çatdırıb.\nArif Kərimov və Turan Kərimova qarşı cinayət işi açılmış və ayrı icraat təsis edilmişdir.\n09.09.1997-ci il tarixli Turan Kərimov və Kazım Sefikuliyevin üzləşdirmə protokoluna əsasən, Turan atasına qarşı ifadə verir və Arif Kərimovu qanunsuz silahlı qruplaşmaların təşkilatçısı adlandırır, bildirir ki, Kerimov yüzlərlə gənci aldadaraq öz təşkilatına cəlb etmiş, sonra isə istifadə edib, satmışdır.\nSefikuliyevin dediyi kimi, 1997-ci ildə axtarışda olan Arif Kərimov və onun oğlu müəmmalı şəkildə Rusiya pasportları əldə etmişlər. O zamana qədər isə Azərbaycan Respublikasında yaşamış və onun vətəndaşları olmuşlar. 2002-ci ildə Arif Kərimov və onun oğlunun adına açılmış cinayət işləri Dağıstanın prokuroru İmam Yaraliyev tərəfindən bağlanmışdır.\nKazım Sefiquliyevin sözlərinə görə, Arif Kərimovun cinayət qruplaşmasının bütün məhkum olunmuş və cəzaçəkmə müəssisəsində öldürülməmiş üzvləri azadlığa çıxan kimi qətlə yetirilmişlər. Sefikuliyevin özünə qarşı bir neçə dəfə sui-qəsd təşkil olunmuşdur.\nÖz təhlükəsizliyini təmin etmək üçün Kazım Sefikuliyev video-müraciəti qeydə almış və onu internetdə yaymışdır. Kazım Sefikuliyev, həmçinin Arif Kərimovun 90-cı illərdə Bakı metrosunda baş vermiş iki terror aktının təşkilatçısı olduğunu bildirmişdir. Bu yolla o, guya Ermənistan xüsusi xidmət orqanlarından aldığı maliyyə yardımının əvəzini ödəyir, döyüşçülərin hazırlanması və terror aktlarının təşkili üçün yeni maliyyə əldə edirdi.\n19 mart 1994-cü il saat 13:00-da metronun “20 Yanvar” stansiyasında partlayış baş vermişdi. Qatar stansiyada dayandığı anda baş vaqonda saat mexanizmli əldəqayırma bomba partlamışdı. Terror aktı zamanı 14 nəfər həlak olmuş, 49 nəfər yaralanmışdır. Aktı həyata keçirən Oqtay Qurbanov partlayış zamanı ölmüşdü.\nCinayətin törədilməsində şübhəli kimi “Sadval” üzvləri həbs edilmişdi. İstintaq məlumatlarına əsasən, terror aktının təşkilatçı və icraçıları Ermənistan xüsusi xidmət orqanları ilə əlaqədə olmuş və həmin ölkənin ərazisində təlimat keçmişlər. Terror aktı faktına görə 11 nəfər məhkum edilmiş, onlardan ikisi ölüm hökmünə, qalan doqquzu isə müxtəlif müddətli həbs cəzalarına məhkum edilmişlər.\n1994-il iyulun 3-də Bakı metrosunda ikinci terror aktı baş vermişdir. Saat 8:30-da “28 May” stansiyasından yola düşmüş elektrik qatarı “Gənclik” stansiyasının platformasından beş yez metr məsafədə olarkən qatarın ikinci vaqonunda partlayış baş vermişdir. Partlayışdan sonra qatarın vaqonları alışmış, nəticədə 13 nəfər həlak olmuş, daha 58 sərnişin yaralanmışdır.\n“Gənclik” və “28 May” stansiyaları arasında elektrik qatarında partlayışın təşkili faktına görə Moskvada Azərbaycan vətəndaşı Azər Aslanov həbs edilmişdir. 29 noyabr 1997-ci ildə onu Azərbaycana ekstradisiya etmişlər. 1998-ci ildə Aslanov bildirmişdir ki, terror aktını keçirmək əmrini erməni əsirliyində olan zaman almışdır. Məhkəmə terrorçunu ömürlük həbs cəzasına məhkum etmişdir. İstintaq müəyyən etmişdir ki, terror aktının təlimatçıları Ermənistan xüsusi xidmət orqanlarının əməkdaşları olmuşdur.\nYüzlərlə insanın həyatına son qoymuş bu dəhşətli cinayətin icraçılarından biri Qasım adlı döyüşçü olmuşdur. Sefikuliyevin sözlərinə görə, Arif Kərimov şəxsən icraçıya yardım edir, onu gizlədirmiş. Qasım Dərbənd ərazisində həbs olunduqdan sonra istintaq təcridxanasında törətdiyi cinayətlər haqqında, o cümlədən Arif Kərimova qarşı da ifadə verməyə başlamışdır. Qasım Kazım Sefikuliyevlə qonşu kameralarda saxlanılmış və guya törətdiyi cinayəti təfərrüatı ilə ona danışmışdır. Arif Kərimovla sövdələşməyə əsasən, Dağıstan prokuroru Yaraliyev Qasımın Azərbaycana təhvil verilməsini təşkil etmişdir. Sərhəd keçid məntəqəsində köçürülmə zamanı onu qaçırmış, sonra isə öldürmüşlər. Kərimov çoxdanışan Qasımı aradan götürməli idi. Sefikuliyev hesab edir ki, Qasım Azərbaycanda Bakı metrosundakı terror aktının təşkilinə dair ifadə versəydi, bu, İmam Yaraliyev və Arif Kərimovun həbsinə gətirib çıxaracaqdı.\nBu gün Arif Kərimov hələ də azadlıqdadır və heç bir cinayətə görə məsuliyyətə cəlb olunmayıb. O, rəsmi olaraq FLMMM-ə (Federal Ləzgi Milli-Mədəni Muxtariyyəti) başçılıq edir, demaqoqluqla məşğul olur, erməni, türk və qərb xüsusi xidmət orqanları ilə sıx əlaqəli şəxsi biznesini inkişaf etdirir. Bunları əllərində yüzlərlə günahsız insanların və uşaqların qanı olan şəxs edir.\nAMEA-nın doktorantı, siyasi icmalçı Rizvan Hüseynovun sözlərinə görə, Arif Kərimov nə Azərbaycanda, nə də Rusiyada nüfuzlu şəxs olmayıb. Hüseynovun bildirdiyi kimi, Kərimovun fəaliyyəti anti-azərbaycan çağırışları, erməni xüsusi xidmət orqanları ilə birbaşa əlaqə və Rusiyada partlayışların təşkilindən ibarət olub. Politoloq hesab edir ki, A.Kərimov daim Ermənistana səfərlər edir, Yerevandan pul və təlimatlar alır və ona əmr edilənləri danışır.\nMəhərrəmkənd sakini Stanislav Velibekovun öz məktubunda qeyd etdiyi kimi, Kərimovun təşkilatı ictimai əhəmiyyətli problemlərin həllindən uzaq olan, olduqca şəxsi (maddi və karyera) mənafelər güdür.\nArif Kərimovun tərcümeyi-halına nəzər yetirmək olar. O, 5 may 1952-ci ildə Azərbaycan SSR-nin Vartaşen rayonunun Tərkeş kəndində anadan olub. S.M.Kirov adına Bakı Dövlət Universitetinin Filologiya fakültəsini bitirib. 1997-ci ildə Dağıstan Respublikasının ərazisində ictimai təşkilat yaradıb, Rusiyaya köçüb və Rusiya vətəndaşlığı alıb.\nKazım Sefikuliyev bildirir ki, təşkilatın üzvlərindən aldığı məlumata əsasən, Arif Kərimov oğulları Turan, Tokay və Tural Kərimovlarla birlikdə əllərində olan “NAFTAQAZ” SC-nin aktivlərini sataraq, Avropaya köçməyi, orada isə türk, erməni, qərb xüsusi xidmət orqanları ilə əməkdaşlıq etməyi, Rusiya əleyhinə təxribatlar törətməyi, Rusiya və Azərbaycanın maraqlarına qarşı fəaliyyət göstərəcək yeni silahlı qruplaşmalar yaratmağı planlaşdırırlar.\nKazım Sefikuliyev internetdə video-müraciətini yerləşdirərək, Arif Kərimova qarşı ciddi araşdırma aparılmasını xahiş edir və bildirir ki, bütün qurumlarla: RFİK (Rusiya Federasiyası İstintaq Komitəsi), RF Baş Prokurorluğu, RF FTX (Federal Təhlükəsizlik Xidməti) ilə əməkdaşlıq etməyə və əlində olan bütün sənədləri təqdim etməyə, həmçinin Arif Kərimov Rusiya sərhədlərini həmişəlik tərk etməmiş ona qarşı ifadə verməyə hazır olan bütün şahidlərlə görüşlər təşkil etməyə hazırdır.\nSefikuliyev doğru danışır, ya yalan, hər halda, belə bir bideo-müraciət üçün müəyyən qoçaqlıq tələb olunur. Belə, ya elə, Sefikuliyev Kərimov barəsində bir daha düşünmək üçün səbəb yaradır. Lakin əlbəttə ki, bu və ya digər şəxsin günahkarlıq dərəcəsini yalnız məhkəmə müəyyən edə bilər.\nTƏQLƏR\tArif Kərimov Kazım Sefikuliyev


Xanlıqlar kənd kitabxana filialı “ Bayrağımız yenilməzdir” adlı ədəbi kompozisiya keçirib.\n8 noyabr 2018-ci il tarixdə saat 14:30-da Xanlıqlar kənd kitabxana filialı kənd tam orta məktəbdə “ Bayrağımız yenilməzdir” adlı ədəbi kompozisiya keçirib. Tədbirdə məktəbin müəllim və şagird kollektivindən bir qrup olmaqla 35 nəfər iştirak edib.\nTədbiri açan kitabxana filialın müdiri Səbinə Alıyeva çıxışında bildirib ki, bayrağımız 28 ildir ki, Azərbaycan üzərində dalğalanır. Bu bizi əbədi və dönməz müstəqilliyimizə aparan yoldur. Bizim qürur yerimiz olan dövlət atributlarından biri də Azərbaycan bayrağıdır.\nMəktəbin müəllimləri: Xatın Hüseynxanova, Turə Şükürova çıxışlarında qeyd ediblər ki, Ulu öndər Heydər Əliyevin qurduğu Azərbaycan dövləti bizim qürur mənbəyimizdir. Biz fəxr edirik ki, belə bir dövlətdə yaşayırıq. Azərbaycan yüksək sürətlə inkişaf edərək dünya dövlətlərinin əksəriyyətini ötüb keçmişdir.\nŞagirdlərdən: Şahbazov Fatimə, İsmayılova Aytəkin, Səmədov İsgəndər, Cəfərova Mətanət, Məmmədli Aysun, Adıgözəlli Yasəmən, Dəlibaşov İlkin və başqaları Dövlətə, Bayrağa, Müstəqilliyə aid şeirlər söyləyiblər.


Qida zəhərlənilməsini önləməyin yolları » wWw.Qadinlar.Biz ~ Qadınlar Bir Incidir! Populyar Qadın Saytı\nTarix: 25-04-2013, 14:00\nSəs ver: Qidan zəhərlənilməsindən qorunmaq üçün nələrə diqqət yetirməliyik? Yeməkləri necə saxlamalı, istifadə edərkən nələrə diqqət yetirməliyik? Rəngi canlı olan tərəvəz və meyvələri alın\n"Tərəvəz və meyvələr saxlama cəhətdən ən dayanıqsız qidan qrupunu meydana gətirir. Bu səbəblə xüsusilə mövsümü olam meyvə-tərəvəzləri seçin. təzəliyini itirməmiş, yarpaqları saralmamış və rəngi canlı olanlarını alın. Əzik, çürük, palçıqlı olanlarını almayın. Açıqda – bazarda satılan təzə pendir və südlərdən isə qətiliklə uzaq durun. Çünki süd və məhsulları pasterizə edilmədikləri üçün qidan zəhərlənilməsinə səbəb olan salmonella bakteriyalarının törəmələri baxımından riskli qrupda iştirak edirlər. Meyvə və tərəvəzləri evdə mütləq soyuducunda 3 – 4 dərəcədə saxlayın. Dndurulmuş məhsulları almağa son qoyun\nMarketdən toyuq, ət, yumurta kimi potensial riskli qidanları alarkən bu məhsulların olduğu soyuducu istiliyinin 4 – 5 dərəcə olmasına diqqət yetirin. . Etiket məlumatlarını mütləq nəzarət edin və dibində buz kristalları olan paketləri almayın. Marketdəki dərin dondurucularının istiliyinin – 18 dərəcə olub olmadığını nəzarət edin. Dondurulmuş məhsulları dərhal yeməyəcəksinizsə soyuducunun dondurucu qisimində saxlayın. Soyuducunu 0-4 dərəcə aralığında saxlayın Soyuducunuzun iç istiliyi 0 – 4 dərəcə aralığında , dondurucu istiliyi isə – 18 dərəcə ilə – 23 dərəcə arasında olmalıdır. Çünki bakteriyaların törəməsi 10 dərəcənin altında yavaşlayır, 4 dərəcədə isə dayanır.\nMeyvə və tərəvəzləri donduraraq saxlamaq üçün uyğun üsullar ilə hazırlıq edin. Tərəvəzləri ayırd edib təmizləndikdən sonra qaynar suda 1-2 dəqiqə tutub, sürətlicə soyutma əməliyyatı ilə dondurma edin edin. Ardından soyuducu paketlərinə yeyəcəyiniz miqdarlarda qoyub, dondurun. Meyvələri yuduqdan sonra üzərinə şəkər səpin və ya meyvələri şəkər siropunun içinə atın. Yeyəcəyiniz boşqablarda paketləyib dondurun. Bu şəkildə hazırladığınız meyvə və tərəvəzləri dondurucuda 8 ay, soyuducunun buzluq qisimində isə 2 – 4 həftə boyunca saxlaya bilərsiniz. Ət və ət məhsullarını dondurucuda ən çox 2-4 həftə saxlayın


Azərbaycan İqtisadçılar İttifaqı / Nadirov Asəf Abbasqulu oğlu\nNadirov Asəf Abbasqulu oğlu – (doğulub 13.03.1930 Naxçıvan Muxtar Respublikasının Şərur rayonunun Cəlilabad kəndi), görkəmli Azərbaycanı iqtisadçısı, AMEA-nın akademiki (1989). 1946-cı ildə Azərbaycan Dövlət Universitetinin geoloji-coğrafiya fakültəsinə daxil olmuşdur. 1951-ci ildə Universiteti əla qiymətlərlə bitirmişdir. Asəf Nadirov 1952-ci ildə Azərbaycan SSR Elmlər Akademiyası Coğrafiya İnstitutunun aspiranturasına daxil olmuş və 1956-cı ildə SSRİ EA Coğrafiya İnstitutunda “Naxçıvan MSSR: İqtisadi-coğrafi səciyyəsi” mövzusunda namizədlik dissertasiyası müdafiə edib, 26 yaşında elmlər namizədi alimlik dərəcəsi almışdır. A.A.Nadirov keçmiş İttifaq məkanında, xüsusilə Azərbaycanda iqtisad elminin aktual nəzəri-metodoloji və təcrübi problemlərinin tədqiqinə həsr olunmuş 800-dən çox elmi əsərin, o cümlədən monoqrafiya, kitab və kitabçanın müəllifidir.\n50-ci illərin axırları və 60-cı illərdə apardığı gərgin elmi-tədqiqat işlərinin nəticəsi olaraq A.A.Nadirov 1968-ci ildə “Azərbaycanda sənayenin səmərəli yerləşdirilməsinin iqtisadi problemləri” mövzusunda doktorluq dissertasiyası müdafiə etmişdir. 0,1958-1992-ci illərdə (34 il) Azərbaycan EA İqtisadiyyat İnstitutunda şöbə müdiri, eyni zamanda 1964-1981 -ci illərdə həmin İnstitutda elmi hissə üzrə direktor müavini, 1981-ci ildən 1990-cı ilədək Azərbaycan EA Rəyasət Heyətində baş elmi katib, 1990-1998-ci illərdə Akademiyanın akademik-katibi vəzifələrində işləməklə böyük elmi təşkilatçılıq qabiliyyətinə malik olduğunu sübut etmişdir. Bütün bunlarla yanaşı, A.A.Nadirov uzun illər bir sıra məsul vəzifələri ictimai əsaslarla icra etmiş və indi də edir. O, iqtisad elmləri doktoru alimlik dərəcəsi almaq üçün Azərbaycan EA İqtisadiyyat İnstitutu nəzdində yaradılmış, vaxtilə respublikada yeganə ixtisaslaşmış müdafiə şurasının 1980-1989-cu illərdə sədr müavini, 1990-1998-ci illərdə isə sədri olmuşdur.\nBütün bu vəzifələrdə işlədərkən A.A.Nadirov geniş ictimai-siyasi və təşkilati iş aparmış, elmin inkişafında, elmi kadrların seçilməsi və hazırlanmasında, dissertasiyaların obyektiv müzakirəsi və müdafiəsinin keçirilməsində müstəsna rol oynamışdır. Akademik A. A. Nadirovun bilavasitə rəhbərliyi ilə 32 elmlər namizədi və 2 elmlər doktoru hazırlanmışdır. Hazırda o, 5 aspiranta müvəffəqiyyətlə rəhbərlik edir. A.A.Nadirov 1966-1981-ci illərdə “Azərbaycan SSR Elmlər Akademiyası Xəbərləri “İqtisadiyyat” seriyasının baş redaktor müavini, 1981-ci ildən yaxın dövrlərə qədər həmin jumalın baş redaktoru vəzifəsində işləyir.\nAsəf Nadirov uzun illər həm keçmiş İttifaq respublikalarında, həm də bir çox xarici ölkələrdə (Fransa, Hindistan, Türkiyə, İran, Almaniya, Yunanıstan, Macarıstan, Belçika və s.) keçirilən beynəlxalq simpozium və elmi konfranslarda Azərbaycan iqtisad elmini layiqincə təmsil etmişdir. Bundan başqa o, Azərbaycanda keçirilən çoxsaylı beynəlxalq, regional və respublika elmi forum, simpozium və konfranslarının əsas təşkilatçılarından biri kimi əsas məruzələrlə çıxış etmişdir.\nA.Nadirovun əməyi dövlətimiz tərəfindən yüksək qiymətləndirilmişdir. O, bir çox orden və medallara, fəxri fərmanlara layiq görülmüşdür.\nAzərbaycanda iqtisad elminin inkişafında böyük xidmətlərinə görə iqtisadi elmlər doktoru, professor Asəf Abbas-Qulu oğlu Nadirov “Şərəf” ordeni ilə təltif edilib. O, 400-ə yaxın elmi əsərin, eyni zamanda xaricdə nəşr edilmiş 21-ə yaxın elmi əsərin müəllifidir.\nQeyd edək ki, A.Nadirov Azərbaycan iqtisadiyyatının hərtərəfli kompleks inkişafının zəruriliyinin əsaslandırılması, onun gerçəkləşdirilməsinin böyük imkanlarının düzgün qiymətləndirilməsi, məhsuldar qüvvələrin ölkədə yüksək artımının əsas istiqamətlərinin müəyyən edilməsi, ölkənin iqtisadi inkişafı ilə onun mükəmməl və təkmil ərazi nisbətlərinin təşəkkülünün qarşılıqlı əlaqəsinin müəyyən edilməsi, iqtisadiyyatın inkişafının, o cümlədən onun ərazi üzrə səmərəli yerləşdirilməsinin nəzəri və metodoloji problemləri, iqtisadiyyatın bütün aparıcı sahələrinin və regionlarda istehsalın inkişafı sahəsində dərin tədqiqatlar aparır.


FUTBOL : “Bordini “Neftçi”yə gətirən də onun kimi futbol savadı olmayan klub rəhbəridir” : Xəbərlər : İdman xəbərləri\nSayta qoyulub: 10:38 20.07.2018 (232 dəfə oxunub)\n“Neftçi” klubunun sabiq məşqçisi Kamal Quliyev müsahibə verib. Dünən klublarımızın avrokuboklardakı fiaskosundan danışan mütəxəssis xüsusi ilə “ağ-qaralar”ı və onun rəhbərliyini sərt tənqid edib.\n- Dünən avrokuboklarda çıxış edən hər 3 təmsilçimiz turnirdə mübarizəni dayandırdı. Əvvəlcə sabiq klubunuz “Neftçi”dən başlayaq. Paytaxt təmsilçisinin 3:1-in revanşında 0:4 hesabı ilə uduzub Avroliqa ilə vidalaşmasına nə ad vermək olar?\n- Nə deyə bilərəm? Sadəcə, biabırçılıq idi. Bakıdakı qələbədən sonra yazı yazdım ki, 3:1 hesabı hələ mərhələni adlamaq deyil. Şansları soruşdular, dedim 50/50-yədir. Bu oyunda baş məşqçinin işi göründü. Orada “Neftçi”nin U-19 komandasının çalışdırıcısı Mirbağır İsayev və ya əvəzedici heyətin baş məşqçisi Mahmud Qurbanov olsaydı, inandırım sizi ki, “Neftçi” bu mərhələni adlayacaqdı. Bunu sidq ürəklə deyirəm.\n- Yəni, deyirsiniz ki, hər şey sırf Roberto Bordinin səriştəsizliyi ucbatından oldu?\n- Əlbəttə ki. Burada bir nömrəli günahkar baş məşqçidir. Onun oyuna çıxardığı heyəti, komandanın taktiki düzülüşü nəticəyə birbaşa təsir etdi. Bu da onların cavabı. İndi getsinlər, şellənsinlər.\n- İstənilən halda nəticəyə görə baş məşqçi məsuliyyət daşıyır. Amma nəzərə alaq ki, Bordini “Neftçi”yə hazırkı rəhbərlik gətirib...\n- Bordini gətirən də elə onun kimi futbol savadı olmayan klub rəhbəridir. Savadları, idarəçilikləri üst-üstə düşür deyə onu gətiriblər. Çünki komandanı tapşırdığın məşqçi ilə rəhbərliyin fikri eyni olmalıdır, eyni nöqtəyə vurmalıdırlar. Bu da nəticəsi. “Neftçi” kimi bir komanda üçün bu ayıbdır. Bakıda 3:1 hesabı ilə qalib gəldiyin oyunu necə uduza bilərsən? O komandanı bizim ən səriştəsiz məşqçilərimizə versəydin, Macarıstandan qalib kimi qayıdardı. Özü də çox asanlıqla.\n- “Neftçi” bu mövsüm üçün qarşısına kifayət qədər yüksək hədəflər qoyub. Amma artıq onlardan biri alınmadı - Avroliqa ilə vidalaşdılar. Sizcə, bu komanda ilə, bu baş məşqçi ilə digər hədəf olan ölkə çempionluğunu qazana biləcəklər?\n- Xeyr. “Neftçi” üçün indiki vəziyyətdə çempionluq mümkün deyil. Bunu mən ordan çıxmışam deyə demirəm. “Neftçi” mənim ürəyimdir, həyatımdır. O insanlar var ki, heç “Neftçi”də işləməyiblər, amma yalandan deyirlər, biz “Neftçi”liyik, kənardan azarkeşlik etmişik. “Neftçi”nin nə demək olduğunu bilmək üçün onun içində olub, bu hissləri yaşamaq lazım idi. İndi gəlib “Neftçi”nin rəhbərliyində oturub, boş-boş danışmaqla deyil. İngilis bayrağı kimi fırlanırlar. Amma həqiqətən mənim ürəyim ağrıyır. Çünki bu klubda 8 illik əziyyətim olub. Ölkə xaricində oynamağa da bu komandadan getmişəm. Elə başa düşülməsin ki, mən “Neftçi”dən çıxmışam deyə onu tənqid edirəm. Yox, sadəcə, bu mənim yandığımdan irəli gəlir. 3:1-dən sonra komandanın başında olsaydım, mərhələ adlatdırardım. Hansısa italyan, fransız kimi aciz duruma düşməzdim. Yaxud da bayaq adlarını çəkdiyim Mirbağır İsayev, Mahmud Qurbanov, hətta akademiyadan bir məşqçi olsaydı, turu keçərdi. Ayıbdır, bu, biabırçılıqdır. 3:1-dən sonra 0:4 uduzmağın başqa adı yoxdur. Bordinin yerinə olsaydım, şəxsən özüm istefa ərizəmi yazıb, komandanı tərk edərdim. Çünki onu qarşıda hələ çox biabırçılıqlar gözləyir.\n- Yeni rəhbərliyin gəlişindən sonra “Neftçi”nin büdcəsi artırıldı, transferlərə kifayət qədər xərc çəkildi. Ancaq bunun qarşılığında komanda Avroliqanın birinci mərhələsindəcə mübarizəni dayandırdı. Sizcə, rəhbərlik bu uğursuzluqdan sonra nə etməlidir?\n- Əvvəlcə onlara sual vermək lazımdır ki, artırılan büdcə nəyə istiqamətləndiriləcək. Yeni, səviyyəli futbolçuların alınmasına, uşaq futboluna, yoxsa infrastruktura? Bunu açıqlasalar, biz onların paylarını verərik. Desələr ki, yeni oyunçulara, transferləri göz qabağındadı, gözlərinə girsin. Bir transfer ki, komandanı Avroliqanın birinci təsnifat mərhələsindən ikinci tura daşıya bilmirsə, onları göndərmək lazımdır.\n- Bəs “Qəbələ” və “Keşlə”nin çıxışı haqda nə deyə bilərsiniz?\n- Onlar ən azından qalib gəldilər. Bu komandalarda gedən prosesləri başa düşmək olar. Birində oyundan əvvəl baş məşqçi istefaya göndərildi. Bir ordu necə rəhbərsiz qala bilər? “Keşlə” yiyəsiz, başsız qaldı. Baş məşqçi komandaya bir tapşırıq verirdi, klub rəhbərliyi bir başqa tapşırıq. “Qəbələ”də isə vəziyyət bir qədər fərqlidir. Sənan Qurbanov bu işdə yenidir. Digər klublar məndən inciməsin, “Qəbələ” Azərbaycanda ən düzgün işləyən komandalardan biridir. İnanıram ki, onlar yavaş-yavaş Sənan Qurbanovla yaxşı nəticələr əldə edəcəklər. Ancaq Azərbaycan klublarının ilkin təsnifat mərhələsində mübarizəni dayandırması futbolumuz adına heç də yaxşı hal deyil. Bu qədər uğurlardan sonra belə acı nəticələr almaq çox pisdir. Xərclənən pulların qarşılığında bu nəticələr biabırçılıqdır.


Elan nömrəsi: 493850\nMasazır qəsəbəsi, Yeni Bakı yaşayış kompleksi QAZLI VƏ KUPÇALI 7 mərtəbəli binanın 3-cü mərtəbəsində ümumi yaşayış sahəsi 44 kv/metr olan 2 otağa düzəldilmiş mənzil əşyalı olaraq satılır. (televizor, soyuducu və paltaryuyan götürüləcək). 4640. Binada qaz, su, işıq daimidir, lift işləkdir. Binanın abadlaşdırılmış geniş həyəti, 24 saat müşahidə və mühafizə xidməti, daimi təmizlənən ərazisi, yeraltı qarajı var. Məktəb, uşaq bağçası, marketler, idman kompleksləri, kurslar, avtobus dayanacağı və s. binaya çox yaxın məsafədədir. Elanlarımıza Youtube-da Absheron Emlak Agentliyi kanalının VİDEOLAR hissəsinə daxil olaraq baxa bilərsiniz.\nQiyməti 50 900 Azn\nNeapol dairesi 26a, 3 otaq , Xətai rayonu\nNasimi rayon.4 mikrarayon.h.seyidzade 25, 2 otaq\nEnver Huseynov, 4 otaq , Nəsimi rayonu\nQarabağ Atları Meydanı, 2 otaq , Xətai rayonu\nev alqi satqisi ev elanlari cam balkon ünvan.az kiraye evler lala fon az samsung galaxy grand prime teze qiymeti lalafo az islenmis mebel satisi barter olunan evler 2021 kombi ustasi kondisioner ustasi kurslar yeni mekan .az yeni elanlar en yeni sekisler yeniemlak.az su nasoslari satfinder tezbazar.az


Dövlət Sərhəd Xidmətinin (DSX) Lənkəran və Göytəpə şəhərlərində yerləşən hərbi hissələrində gənc əsgərlərin andiçmə mərasimləri keçirilib.\nDSX-nin mətbuat mərkəzindən AZƏRTAC-a bildiriblər ki, gənc əsgərlər təntənəli şəkildə hərbi anda gətirildikdən sonra Dövlət Sərhəd Xidmətinin rəisi – Sərhəd Qoşunlarının Komandanı, general-polkovnik Elçin Quliyevin təbriki şəxsi heyətə çatdırılıb.\nTədbirlərdə çıxış edənlər yaradıcısı müasir müstəqil Azərbaycan dövlətinin banisi ulu öndər Heydər Əliyev olan və bu gün qurulmasının 14-cü ildönümü qeyd edilən Dövlət Sərhəd Xidmətinin sıralarına qatılmaları münasibətilə gənc əsgərləri və onların valideynlərini təbrik ediblər.\nMilli sərhəd strategiyasının təməlini qoyan ulu öndər Heydər Əliyevin dövlət sərhədlərimizin qorunmasına xüsusi diqqət yetirərək DSX-nin yaradılması barədə tarixi qərarının ölkəmizin sərhəd mühafizəsi tarixində yeni mərhələnin başlanğıcı olduğu diqqətə çatdırılıb. Silahlı Qüvvələrin Ali Baş Komandanı İlham Əliyevin ali diqqət və qayğısı sayəsində dövlət sərhədlərimizin mühafizəsinin ən müasir tələblər səviyyəsinə qaldırıldığı, dövlət sərhədlərimizin toxunulmazlığının təmin olunması istiqamətində davamlı dinamik inkişafa nail olunduğu çıxışlarda xüsusi qeyd edilib.\nGənc əsgərlərin valideynləri yaradılmış şəraitə görə ölkə rəhbərliyinə minnətdarlıqlarını bildirib, övladlarını təbrik edərək Vətən sərhədlərinin keşiyində ayıq-sayıq dayanmağı tövsiyə ediblər.


Beynəlxalq təşkilatlar azərbaycanlı jurnalistə hücumun araşdırılmasını tələb edirlər\n16:5410 May, 2022\nNorveç Helsinki Komitəsi Azərbaycanda jurnalist Aytən Məmmədovaya hücumu qətiyyətlə pisləyib, hakimiyyəti bu cinayətin hərtərəfli araşdırılmasına və müstəqil jurnalistləri təqiblərdən qorumağa çağırıb, “Turan” agentliyi məlumat yayıb.\n"Cəsur jurnalistlər artıq çoxdan bilirlər ki, Azərbaycan iş üçün təhlükəsiz yer deyil. Norveç Helsinki Komitəsilə əməkdaşlıq etmiş tanınmış jurnalist Aytən Məmmədovaya amansız hücum bu barədə bir xatırlatmadır", - Azərbaycan rəhbərliyinə müraciətdə deyilir.\nXatırladaq ki, ötən bazar günü liftdə Məmmədovaya naməlum şəxs hücum edib, bıçağı boğazına dayayaraq qıza hədə-qorxu gəlib, təhqir edib.\nBoynunda zorakılıq izləri görünən Məmmədova hesab edir ki, hücum 2019-cu ilin sonunda yetkinlik yaşına çatmayan qızın oğurlanması və öldürülməsilə bağlı məhkəmə işi ilə əlaqəlidir.\n"Əvvəllər tənqidi reportajlarına görə dəfələrlə hədələrə məruz qalan Məmmədova bu qalmaqallı və həssas prosesi fəal şəkildə işıqlandıran azsaylı jurnalistlərdən biridir",- Komitə qeyd edir.\n"Azərbaycanda qanun və məsuliyyət yoxdur, cinayətkar qruplar isə özbaşınalıq edə bilərlər”,- Azərbaycan prezidentinə, Daxili İşlər Nazirliyinin rəhbərinə və ölkənin baş prokuroruna müraciətdə deyilir.\nHuman Rights Watch beynəlxalq hüquq- müdafiə təşkilatı da jurnalistə hücumla bağlı həyəcan təbili çalıb.\n"Tanınmış jurnalist, qalmaqallı siyasi, məhkəmə işlərini işıqlandıran Aytən Məmmədovaya hücum barədə məlumatdan həddindən artıq narahat olduq. Liftdə naməlum kişi onun boğazına bıçaq dayayaraq ona "ağıllanmadığı" üçün xəbərdarlıq edib və qızın həyatına təhdid edib", - Human Rights Watch Avropa və Mərkəzi Asiya şöbəsinin direktor müavini Georgi Qoqiya bildirib.